text:
“Ananiwe guhora amuhisha, amubohera akato gapfundikiye mu ntamyi, agasiga ibumba n’ubushishi, ashyiramo uwo mwana, agashyira mu rufunzo rwo ku nkombe y’uruzi” kuva 2:3
Uyu mubyeyi wa Mose nk’uko Ijambo ry’Imana ryatubwiye yari ananiwe nk’umuntu atagishoboye gukomeza guhisha umwana we abahigaga abana bose bari muri mu cyigero cya mose muri Egiputa, arangije asanga nta bundi buryo yatabara umwana we uretse kumubohera akato(ubwato butoya) akaba ariho amuhisha ibindi akabiharira Imana.
Muri iki gihe turimo isi yose ihangayikishije n’icyorezo cya COVID-19, ibibazo n’ingaruka duhura nazo kubw’iki cyorezo ni byinshi, ariko ndakumenyesha ko ubuhungiro nta handi buri ni mukato k’umugambi w’Imana
Iki cyorezo nubwo kigoye isi ariko twebwe abizera Yesu kristo iteka duhora mu rugamba nk’uko Ijambo ry’Imana ribivuga turwana n’isi, umubiri na satani. Bivuze ngo Corona virus n’ingaruka yateza zose ni urugamba tugomba kurwana tukarutsinda nk’itorero ry’Imana, nta bundi buryo rero bwo kubigeraho uretse kuba mukato k’umugambi w’Imana
Birashoboka ko wibaza amaherezo y’ibi bihe urimo, ucitse intege se, ufite ubwoba bw’ibizaba ejo cyangwa mukanya, ubona ibibazo bikomeje kuba byinshi kubera akazi kahagaze, ubushobozi bukomeje kuba bucye. Ubona unanijwe n’ibihe uri gucamo, n’ibindi byinshi, ariko ndakwibutsa ko byose ubuhungiro ni muri Yesu, nta handi wakura gutuza atari mu mugambi w’Imana!
“Uba mu rwihisho rw’Isumbabyose, Azahama mu gicucu cy’Ishoborabyose. Ndabwira Uwiteka nti “Uri ubuhungiro bwanjye n’igihome kinkingira, Imana yanjye niringira.” Zaburi 91:1-2
Mose igihe yari ari mu kato k’umugambi w’Imana, ibibazo isi yari ifite icyo gihe byaramushatse biramubura kuko yari ari mu kato k’umugambi w’Imana. Iyo uri mu kato k’umugambi w’Imana, ibibazo biraza bigasanga umugambi w’Imana wahageze,
Iyo uri mu kato k’umugambi w’Imana, ubukene ntacyo bugutwara kuko busanga uri mu mugambi w’Imana. Iyo uri mukato k’umugambi w’Imana, ibigeragezo, indwara, amagambo n’ibindi biraza bikakubura kuko uri mumugambi w’Imana.
Iyo uri mukato k’umugambi w’Imana, ibibazo byo murugo birahaguruka bigasanga urakomeye, kuko uri mumugambi w’Imana. Iyo uri mukato K’umugambi w’Imana, satani aragusha akakubura, abanzi bawe baragushaka bakakubura kubera ko uba uri mukuboko k’Imana.
Iyo uri mukato k’umugambi w’Imana ibikwihebesha iyo bije uby’ibutsa ko Imana Igufite mumugambi wayo, ubyibutsa ko ufite umutabazi, ubyibutsa ko hari Umwami ukengera.Iyo uri mukato k’umugambi w’Imana ibigutera ubwoba iyo bije bisanga ukomeye kuko uba uri mumugambi Wayo.
“Nanjye ndababwira nti: ‘Musabe muzahabwa, mushake muzabona, mukomange ku rugi muzakingurirwa, kuko umuntu wese usaba ahabwa, ushatse abona, n’ukomanga agakingurirwa.” Luka 11:9-10
Ukwiye kwinginga Imana ikagushyira mu kato k’umugambi wayo. Saba Imana igushyire kandi ikurindire mu m ugambi wayo, nk’uko Ijambo ribivuze. Umuntu wese usabye Imana ngo imurengere ihora yiteguye kumwumva. Nta handi hari ubutabazi bw’ibyo uri gucamo muri iki gihe atari mu mugambi w’Imana.
Nta handi hari ubuhungiro bw’ibyo uri gucamo atari mu mugambi w’Imana. Nta handi watabarirwa atari mu mugambi w’Imana. Ntahandi hari ibyiringiro atari mumugambi w’Imana, nta handi wakura uburinzi atari mu mugambi w’Imana. Nta handi wacikira ingaruka isi iri guzamo kubera corona virus atari mu mugambi w’Imana. Ndakwifuriza kuba mukato k’umugambi w’Imana.
“Uwiteka Imana, Uwera wa Isirayeli yavuze ati “Nimugaruka mugatuza muzakizwa, mu ituze no mu byiringiro ni mo muzaherwa imbaraga, ariko mwaranze.” Yesaya 30:15
Mwakire neza Ijambo ry’Imana, yari mwene so muri Kristo Yesu Ev. Alpha Jibu Buntu
Source: Cepurnyarugenge.org
[email protected]


c: text/html

text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Iyo umuntu akiri muto, usanga akenshi yihatira kubaza ababyeyi be ku byo agenda abona ndetse akabagisha inama ku byo yifuza gukora, byazagirira akamaro ahazaza he heza.Ibi ariko umuntu abikora agendeye ku bimubaho mu buzima bwe bwa buri mu munsi (byiza cyangwa bibi); kubera ko aba afitiye icyizere ababyeyi be. Gusa na none biterwa n’umuco cyangwa imibanire y’ababyeyi be kuko akenshi hari aho usanga umugabo aba atinyitse mu muryango, abana bagatinya kugira icyo bamubaza. Icyo gihe iyo umwana agize ikibazo nta wundi akibwira uretse mama we kuko aba yumva ko azamugerera byoroshye kuri papa we cyane nk’iyo hari ubufasha yari amukeneyeho.
Imyifatire nk’iyi rero ngo si myiza, kuko usanga iyo nta kiganiro cyabaye hagati y’abana n’ababyeyi babo, bishobora kuba byazagira ingaruka zitarinzi mu mikurire yabo. Kuvugana (la communication) hagati y’umubyeyi n’umwana, ni uburyo bwiza umwana ambiriramo umubyeyi we akamuri ku mutima. Ntabwo biba byoroshye na gato ku mubyeyi, ariko ni byiza gufata iyambere ukegera umwana, ukamubaza mu magambo yoroheje niba yagize umunsi mwiza (igihe avuye nko ku ishuri), cyangwa se niba nta kibazo yahuye nacyo ku ishuri.
Ibi bizamwereka ko nibura hari umwanya umuha mu buzima bwe nk’umubyeyi we. Hari igihe ashobora kukwihorera kubera ko atashye ananiwe, cyangwa ashonje, ariko burya iyo amaze kuruhuka amaze nko gufungura ni akanya keza ko kumubaza uko umunsi wamugendekeye. Aha ni byiza ko wamubwira ibyo cyera wakoraga bigatuma utsinda kuko byamwongerera umuhate (motivemotion) mu masomo cyangwa mu buzima yifuza kuzabamo mu gihe kiri imbere. Hari igihe ushobora kubaza umwana uko ku ishuri bimeze, akagusaba ko muhindura ikiganiro cyangwa ukabona ashaka kukunyuza mu yindi nzi icyo gihe uba ugomba kwitonda ndetse ukamukurikiranira hafi, kuko akenshi hari impamvu iba yamuteye kubiguhisha.
Zimwe mu mpamvu zatuma umwana ataganira n’umubyeyi we:
Mugihe umubyeyi abura umwanya kubera akazi: icyo gihe umwana ntabasha kubona umubyeyi we. Burya ngo abana ni abarimu bakuru, rero barareba kandi baratekereza. Ugomba kwitonda, kandi ukareba kure nk’umubyeyi, kuko n’ubwo uhihibikana ushaka ibyo kurya cyangwa se n’amafaranga y’ishuri ku mwana, ugomba no kumenya ko burya umwana akeneye indero y’umubyeyi wamuhaye ubuzima
Iyo ufite ingeso yo kubwira nabi umwana uje agusanga: Umwana igihe aje agusanga rimwe na rimwe arira, aba akeneye ko umuhoza. Ugomba kwirinda kurakazwa n’ikosa yakoze ahubwo ukihutira kumenya impamvu ya muteye ishavu. Kuko iyo weretse umwana ugusanga ko utamwitayeho, bishobora gutuma atazongera kumva akwisanzuyeho. Birashoboka ko umwe mubo mubana yaba yakurakaje, icyo gihe ugomba kwihangana ntuture umwana wawe uwo mujinya watewe n’undi muntu.
Agira icyo avuga ku buryo umubyeyi agomba kwita ku mwana we Tiffany Field, Umuyobozi mu ishuri rikuru rikora ubushakashatsi mu bijyanye no gukoranaho (le toucher), riri ahitwa Miami muri Leta Zunze ubumwe z’Amerika, ya gize ati: "Gukora ku mwana ni ikintu cy’ingenzi ku girango umenye niba amereweza, kuruta uko wamukoresha undi mwitozo".
Kumena ibanga ry’ibyo waganirijwe n’umwana: Igihe umwana akubwiye amabanga ye nk’umubyeyi, nyuma ukamuvamo ukabiganirira inshuti zawe ,menya ko umwana namenya ko uganiriza bagenzi bawe amabanga aba akubikije, ashobora kutazongera na rimwe kukugirira icyizere, kuko azumva ko wamuvuyemo. Gusa aramutse akubwiye ibintu ukumva bikurenze, wabiganira n’abandi kugira ngo bakugire inama ariko batamenye ko ibyo ubabaza byabaye ku mwana wawe cyangwa undi ubereye umwishingizi.
Igihe birebana n’ubuzima, ni byiza ko wakwegera abajyanama b’ubuzima cyangwa abaganga mu by’imikurire n’imihindagurikire y’umubiri w’umuntu, bakagufasha mu burere uha abana bawe. Kuganira n’umwana wawe si ibyo guhubukira ahubwo ni ibintu bisaba igihe n’umwanya uhagije.
Ni byiza ko ababyeyi bakwihatira kwegera abana babo, kuko bituma babagirira icyizere bityo bakabagira n’abajyana mu buzima bwabo.

robotstxt: allowed

filter: keep


text:
Umukunzi wacu yaratwandikiye agirango tumugire inama ku kibazo gikomeye afite. Yateruye agira ati «
Muraho,njye ndi umukobwa nkaba maze igihe nkundana n’umuhungu ariko yari asanzwe anca inyuma…mu cyumweru gishize nagiye kumureba mutunguye musanga aryamanye nundi mukobwa, narababaye cyane ariko nahise nicara muri salon ndabategereza mpaka basohotse bombi barambonye bagira ubwoba ariko njye nahise nitahira ntacyo mvuye…nahise ndekera kumuvugisha ariko hashize iminsi namubwiye ko yanyohereza ibintu byanjye nahasize arambwira ngo ntabwo yabinzanira ngo ahubwo nzajye kubifata…naragiye ariko ngezeyo umuhungu yahise ankingirana munzu kuva kuwa gatatu kugeza nubu yangize umugore we ku ngufu kandi njye sinkimukunda pee, mu rugo natinye kubabwira aho mperereye ariko aho bigeze sinzi kuko turi kubana nkumugabo n’umugore kugahato ….njye sinkimukunda mungire inama ».


text:
Inyama n’amafi birimo idodo
Ibikoresho
- Inyama z’inka cyangwa z’ihene
- Amafi atarimo amahwa
- Igitunguru
- Inyanya ziseye
- Amavuta y’amamesa
- Amavuta y’ubuto
- Puwavuro
Uko bikorwa
Fata idodo na puwavuro n’igitunguru uzikarangishe amavuta y’amamesa zibe zidahiye cyane,uzikureho uzitereke ahantu
Teka inyama mu mavuta y’ubuto,ukwazo uzishyiremo ibirungo byose byo mu nyama
Tegura amafi mabisi yumutse neza cyangwa niba ufite saladine ube ariyo ukoresha.
Hamwe watetse za nyama rambikamo ayo mafi,maze hejuru usukeho za mboga
Sukamo igikombe kimwe cy’amazi ashyushye maze ubicanirize umuriro mukeya nibura iminota 15
Bitegurero ubyarure bigishyushye
Ushbora kubitegurana n’ubugari cyangwa umuceri.
Muryoherwe.


text:
Muri iyi myaka ingo nyinshi zikunze gusenyuka bitewe n’ubwumvikane buke buri hagati y’abashakanye, burimo guhora mu ntonganya z’urudaca, kuba umwe mu bashakanye yarabase n’ingeso runaka nk’ubusinzi, gucana inyuma n’ibindi{…}.
Kugira ngo ibi byose byirindwe mu muryango, hari ibintu bitandukanye abashakanye bashobora gukora bigatuma umubano wabo uhora ari mushya mu maso yabo.
Hagati aho twabateguriye ibikorwa umugabo ashobora gukorera umugore we, bigatuma umugore amukunda ndetse bigatuma gucana inyuma hagati yabo biba umuziririzo.
1. Igihe uri kumwe n’umugore wawe mufate ku rutugu, umurebe mu maso na we akurebe, mumare nk’iminota ibiri mutavuga, ubone umubwire ko umukunda nibiba ngombwa unamusome utamuteguje mbese umutunguye.
2. Abagabo bakunda kugira akazi kenshi ariko burya umugore akunda umugabo ushakisha byibura iminota mike akajya ahantu hatari urusaku hanyuma ukamuhamagara ukamwerekako umutekereza ukanamubwira ijambo “ndagukunda” kandi “ndakwemera.”
3. Gerageza gukorera umugore wawe ibintu bimwereka ko harimo ubwitange ariko wirinde kumubwira ko witanze. Wowe bikore, hanyuma we abibone utarinze kubimubwira.
4. Ujye ukorana gahunda zimwe na zimwe n’umugore wawe nko kujyana gusenga, kureba film, umupira , gusura abantu n’ibindi bitandukanye.
5. Jya wibuka amatariki umugore wawe afata nk’ingirakamaro mu buzima bwe nk’itariki ye y’amavuko, iy’umubatizo we, umunsi w’umutagatifu we n’izindi kandi umwereke ko wabyibutse.
6. Jya ufata igihe utemberane n’umugore wawe ndetse mube mwahitamo no kutarara mu rugo mujye ahantu kure y’aho mutuye mufate nka hotel, ubundi ahasigaye mwiyibutse ibyo mwakoraga byose kera mutarabana.
7. Kora ubushakashatsi ku mugore wawe, umenye umwenda akunda muyo ufite hanyuma ube ari wo wambara igihe cyose muri kumwe.
8. Mu gihe uri kumwe n’mugore wawe mu rugo musange mu gikoni mutegurane ifunguro. Urugero nk’umureti, agafiriti, gukaranga ubunyobwa n’ibindi. Ibi rero ngo biramushimisha kabone n’iyo mwateka ibitaryoshye.
9. Jya ukunda guha impano umugore wawe akenshi ndetse wibande kuzihendutse cyane rwose kandi ujye ureba iyo atatekerezaga ko wamuha.
10. Igihe cyose uri kumwe n’mugore wawe, jya ugerageza kumubwira mu ijwi ryoroheje ndetse akenshi nujya kumubwira akantu gasekeje cg se k’ibanga ujye ukoresha kumwongorera, ngo kuko ibi bituma yumva ibizongamubiri n’itandukaniro riri hagati yawe n’abandi.


text:
Nyuma yo kurushinga, Tom Close na Tricia babyaranye umwana w’umukobwa bise Ella, wavutse taliki ya 16 Kanama 2014. Mu muryango wabo ubona buzuye ibyishimo, ubufatanye n’urukundo , bakarangwa n’ubwuzuzanye mu rugo rwabo ruri ahitwa ku Kinamba mu Mujyi wa Kigali
Mu kiganiro na Cosmos Magazine, Tom Close wavutse taliki ya 28 Ukwakira 1986, avuga ko yamenyanye na Niyinshuti Tricia ubwo yigaga mu yahoze yitwa Kaminuza Nkuru y’ u Rwanda, naho Tricia yiga mu yahoze ari KIST.
Nyuma y’igihe gito bamenyanye bisanze bakundana mu buryo bukomeye nk’uko Tom Close abivuga ati “Twatangiye turi inshuti zisanzwe, ntago tuzi uko byaje kugenda dusanga dukundana”.
Nyuma y’igihe gito bakundana ngo ni bwo Tom yatangiye kubwira Tricia ko yazamubera umugore. Tom Close agisaba Tricia ko yakwemera akazamubera umugore undi ngo yabibonagamo imikino gusa uko iminsi yagiye ishira niko yarushagaho kwiyumvamo umugabo we kugeza ubwo bemeranyije kubana akaramata.
Tricia ati “Tom yansabye ko tubana hashize imyaka ibiri dukundana, numvaga ko ari ugukina ariko bigeze 2013 mbona ko ari serious duhitamo kubana […] tariki ya 3 Gicurasi 2013 ubwo nizihizaga isabukuru y’amavuko ni bwo yanyambitse bague de fiançaille(impeta y’urukundo)”.
Ku itariki ya 30 Ugushyingo 2013 nibwo Tricia na Tom Close bashyize mu ngiro ibyo gushyingiranwa kwabo maze basezeranira kuzabana akaramata, bakabana mu byiza no mu bibi, bihanganirana, bafashanya kugeza igihe bazatandukanyirizwa n’urupfu.
Nyuma yo kubana urugo rwa Tom na Tricia rwifashe gute?
Nk’uko Tom Close yabishimangiye ngo nyuma yo gushyingiranwa n’umukunzi we ndetse bakibaruka, ngo ibyishimo n’umunezero ni wo mwuka bahumeka mu rugo rwabo. Uko iminsi igenda ishira niko barushaho gukundana ndetse igipimo cy’uburyo biyumvanagamo cyarazamutse ku rwego ruhanitse.
Yagize ati “Muri make turishimye tumeranye neza turakundanye kandi ni cyo cy’ingenzi iyo abantu babana nk’umugore n’umugabo”.
Akomeza avuga ko kubona umugore we ndetse n’umwana wabo iruhande rwe bimushimisha cyane,
Uretse kuba akundana mu buryo bukomeye , ngo iyo Tom Close abonye umwana biramuryohera cyane ndetse bikamutera imbaraga zo gukundana nyina birushijeho.
Ati “Iyo ugize amahirwe noneho umuntu ukunda mukaba muri kumwe, ukajya uryama muri kumwe, ukabyuka ukamubona iruhande rwawe, ni ibintu bishimisha. Hanyuma n’aho umwana aziyemo ibyishimo biba byinshi, kuko buri munsi ugenda umumenyaho ibintu utari uzi. Ariko nanone umwana atuma mukundana kurushaho mukanizerana kurushaho”.
Ku ruhande rw’umufasha we Tricia Niyonshuti ngo urugo ruri kumwe n’Imana ni cyo cyiza kibaho ku isi.
Tricia ati “Urugo ruri kumwe n’Imana ni cyo kintu cyiza kibaho ku Is. Nkirugeramo naranezerewe cyane, nyuma y’ibyumweru nka bitatu Imana impa umugisha wo gutwita, nkomeza mbaho mu munezero, nyuma y’amezi icyenda Imana impa umwana, ubu ho birenze umunezero nigeze kumenya. “
Yungamo ati “Experience maze kugira ,urugo ni ibyiza bijya mu bindi, uyu munsi uba uri mu cyiza ejo hakaza ikiruseho, kandi n’urukundo rugenda rwiyongera”.
Imibanire myiza hagati y’umugabo n’umugore Tricia yaje kuvumbura ko ituruka ahanini ku Mana n’uburyo abashakanye bafashanya muri byose. Ati “Ariko byose mbona ari Imana, sinzi ko abatayifite ari ko bigenda, ariko yo uyifite igenda ikunezeza nawe bikagutangaza”.
Ipfundo rikaza umunezero mu rugo rwabo…
Uyu muryango uvuga ko gusenga no gufatanya muri byose ari cyo gituma bakomeza kubana mu munezero.
Tom Close ati “Buri wese aba afite ibyo akora kugira ngo tugende dufatanya cyane cyane, kurera biravuna ntabwo umuntu yabyifasha wenyine […] tugenda dufashanya ku buryo iyo umwana akenene papa cyangwa mama we buri wese aba ahari”.
Tricia we avuga ko gusenga ari ryo pfundo rya byose ngo kuko “Gusenga mbona ari ryo shingiro rya byose. Imana ni yo idufasha kumenya umunsi ku munsi icyo dukora kugira ngo urugo rwacu rutere imbere ndetse n’umubano wacu muri rusange”.
Uyu muryango unavuga ko ubu ushishikajwe no guha uburere bwiza umwana wabo, ku buryo azaterwa ishema n’ababyeyi be.
Nta gushidikanya ko Tom Close anyuzwe n’urugo rwe, dore ko anabigaragaza mu ndirimbo ye “Umugabo uhiriwe” yashyize hanze mu minsi Ishize. Umugore na we avuga ko kuva yabaho yagize ibyishimo bikomeye kurusha ibindi amaze kurushingana na Tom Close.


text:
ABAKURAMBERE N’ABAHANUZI
IGICE CYA 64 - DAWIDI AHUNGA41
Goliyati amaze kwicwa, Sawuli yagumanye Dawidi iwe ntiyamwemerera gusubira iwabo. N’uko “umutima wa Yonatani uherako uba agati gakubiranye n’uwa Dawidi, kandi Yonatani akamukunda nk’uko yikunda.” Yonatani na Dawidi basezerana isezerano ryo kunga ubumwe nk’abavandimwe, maze uwo mwana w’umwami “yijishuramo umwitero we yari yiteye, awuha Dawidi, n’umwambaro we ndetse n’inkota ye n’umuheto we n’umukandara we.” Dawidi yahawe inshingano zikomeye, ariko akomeza kwicisha bugufi rubanda ruramukunda kimwe n’abo mu rugo rw’umwami. AA 452.1
“Nuko Dawidi akajya ajya aho Sawuli yamutumaga hose, akitonda Sawuli amugira umutware w’ingabo ze.” Dawidi yarangwaga n’ubushishozi kandi akaba umwizerwa, kandi byagaragaraga ko umugisha w’Imana uri kumwe nawe. Incuro nyinshi Sawuli yabonaga ko ubwe adakwiriye kuyobora Isiraheli, kandi yabonaga ko igihugu cyarushaho kugira umutekano aramutse akoranye n’umuntu uyoborwa n’Uwiteka. Sawuli yiringiraga kandi ko gukorana na Dawidi bibasha ubwe kumubera umurinzi. Kubera ko Dawidi yatonaga ku Uwiteka kandi akaba ari we umukingira, kubana nawe byari kurinda Sawuli igihe bajyanye ku rugamba. AA 452.2
Imana mu buntu bwayo ni yo yari yahuje Dawidi na Sawuli. Kuba ibwami kwa Dawidi kwajyaga kumwigisha uko ibintu bikorwa ari ko bimutegurira umwanya ukomeye yari agiye kuzahabwa. Kwari gutuma n’igihugu kimugirira icyizere. Ingorane n’imiruho Dawidi yahuye nabyo bikomotse ku rwango Sawuli yamugiriye byatumye asobanukirwa ko abeshejweho n’Imana ndetse bimutera kwiringira Imana n’umutima we wose. Kandi n’ubucuti yagiranye na Yonatani bwari mu migambi y’Imana, kugira ngo ubugingo bw’uwajyaga kuzategeka Isiraheli burindwe. AA 452.3
Nyamara Sawuli ntiyakomeje gukunda Dawidi. Igihe Sawuli na Dawidi bari batabarutse ku rugamba aho barwanaga n’Abafilisitiya, “abagore bava mu midugudu ya Isiraheli yose baririmba babyina, baza gusanganira umwami Sawuli, bafite ishako n’inanga z’imirya itatu, banezerewe.” Itsinda rimwe ryararirimbaga riti: “Sawuli yishe ibihumbi,” irindi rikikiriza riti: “Dawidi we yica ibihumbagiza.” Umudayimoni utera ishyari yinjiye mu mutima wa Sawuli. Umwami yarakajwe n’uko mu ndirimbo z’abagore b’Abisiraheli Dawidi yahabwaga icyubahiro gisumba icyo bamuhaga. Aho gutsinda ibyo bitekerezo by’ishyari, Sawuli yagaragaje intege nke zo mu mico ye maze aravuga ati: “Dawidi bamuhaye ibihumbagiza, naho jye bampa ibihumbi gusa! Igisigaye ni ukumushyira ku ngoma.” AA 452.4
Inenge imwe ikomeye yabaga mu mico ya Sawuli yari uko yakundaga gusingizwa cyane. Iyi mico ni yo yagengaga ibyo yakoraga n’ibyo yatekerezaga; icyo yakoraga cyose cyarangwaga no kwifuza gusingizwa no kwishyira hejuru. Kuri we ikintu runaka cyabaga ari cyiza cyangwa kibi bitewe n’uko cyamuhesha ishema. Nta muntu ugira amahoro igihe aberaho kunezeza abantu, bityo kwemerwa n’Imana ntabigire nyambere. Sawuli yahoraga yifuza yuko abantu bamugira nyambere; bityo igihe ba bagore baririmbaga iriya ndirimbo yo gusingiza, mu mutima w’umwami hinjiyemo igitekerezo kimwemeza ko Dawidi azakundwa n’abantu ndetse akamusimbura ku ngoma. AA 452.5
Sawuli yakinguriye umwuka w’ishyari umutima we maze uramwanduza. Yirengagije inyigisho yari yaragejejweho n’umuhanuzi Samweli zamubwiraga ko Imana izasohoza ibyo ishaka, kandi ko nta muntu wabikoma mu nkokora, umwami Sawuli yagaragaje ko atazi neza iby’imigambi n’imbaraga by’Imana. Uwo mwami w’Abisiraheli yahanganishaga ubushake bwe n’ubushake bw’Ihoraho. Igihe yategekaga ubwami bwa Isiraheli, Sawuli ntiyari yarize ko akwiriye gutegeka umutima we ubwe. Yemereraga ibitekerezo bimugurumaniramo gutegeka ubwenge bwe kugeza ubwo arohama mu burakari buturutse ku ishyari. Iyo yabaga ashaka gukuraho ubugingo bw’umuntu wahangaraga kuvuguruza ubushake bwe, umujinya waramusazaga. Iyo yabaga acururutse yacikaga intege akumva yiyanze ndetse umutima we ukuzura kwicuza. AA 453.1
Yakundaga kumva Dawidi acuranga inanga ye, kandi umwuka mubi wasaga nk’umwirukanyweho muri ako kanya. Ariko umunsi umwe, igihe uwo musore yacurangiraga Sawuli umuziki mwiza wagendanaga n’ijwi rye, ubwo yaririmbaga asingiza Imana, Sawuli yahise amutera icumu agamije kumwica. Dawidi yakijijwe n’Imana ntiyakomereka maze ahunga umujinya w’uwo mwami wari wasaze. AA 453.2
Uko urwango Sawuli yangaga Dawidi rwakomezaga kwiyongera, ni ko yarushagaho gushakisha uburyo bwose yamukuraho; ariko nta mugambi we n’umwe wo kwica uwasizwe n’Uwiteka wigeze wuzura. Sawuli yiyeguriye gutegekwa n’umwuka mubi uramugenga; naho Dawidi we yiringiraga Imana yo ifite ububasha bwo gukiza. “Kubaha Uwiteka ni ishingiro ry’ubwenge” (Imigani 9:10), kandi Dawidi yahoraga asenga Imana, ayisaba kumubashisha kugendera imbere yayo atunganye. AA 453.3
Kubera kudashaka kujya abona uwo yibwiraga ko azamusimbura, byatumye umwami “amwivanaho, amugira umutware w’ingabo igihumbi . . . Ariko Abisirayeli n’Abayuda bose bakundaga Dawidi.” Abantu ntibatinze kubona yuko Dawidi yari umuntu ushoboye, kandi ko inshingano yahawe azikorana ubwenge n’ubuhanga. Inama uwo musore yatangaga zarangwagamo ubwenge n’ubushishozi, kandi zikagaragara ko kuzikurikiza nta ngorane byateza; mu gihe akenshi ibitekerezo bya Sawuli bitizerwaga ndetse n’ibyemezo bye ntibirangwe n’ubwenge. AA 453.4
Nubwo Sawuli yahoraga ari maso ashaka uko yahitana Dawidi, Sawuli yaramutinyaga kuko byagaragaraga yuko Uwiteka yari kumwe na we. Imico izira amakemwa ya Dawidi yatumaga uburakari bw’umwami bugurumana; yabonaga ko imibereho ya Dawidi imugayisha, kuko yagaragazaga ububi bw’imico ye. Ishyari ni ryo ryabujije Sawuli amahoro maze rishyira mu kaga umuntu wari woroheje wo mu bwami bwe. Mbega ibyago bitavugwa iyo mico mibi yateje isi yacu! Urwango rwari mu mutima wa Sawuli ni rwo rwateye Kayini guhagurukira umuvandimwe we Abeli bitewe n’uko imirimo ya Abeli yari itunganye ndetse n’Imana ikamwemera naho imirimo ya Kayini ikaba yari mibi bityo Uwiteka ntamuhe umugisha. Ishyari rituruka ku bwibone, kandi iyo rihawe intebe mu mutima, amaherezo ribyara urwango narwo rukabyara guhora no kwica. Satani yagaragaje kamere ye nyakuri ubwo yateraga Sawuli kurakarira utarigeze amugirira nabi. AA 453.5
Umwami yakomeje kujya ahanga Dawidi maso, yiringira kuzabona uburyo bufifitse bwazamubera impamvu yo kwica uwo musore kandi agakomeza kuba umwere imbere y’abantu. Yateze Dawidi umutego, amutegeka kujya kurwanya Abafilisitiya n’umurava mwinshi, anamusezeranya ingororano yo kuzamushyingira umukobwa we w’imfura. Kuri icyo cyifuzo, Dawidi yasubije yicishije bugufi ati: “Nkanjye kuba umukwe w’umwami ndi nde? Kandi ubugingo bwanjye ni iki, cyangwa inzu ya data mu Bisirayeli?” Umwami yaje kugaragaza ko atari umwizerwa aho ashyingiriye umukobwa we undi muntu. AA 454.1
Umukobwa muto wa Sawuli yaje kubengukwa Dawidi, maze biha umwami andi mahirwe yo kugambanira Dawidi. Mikali yemerewe uwo musore ariko akaba yaragombaga kubanza kwerekana ikimenyetso cy’uko yishe umubare runaka w’abanzi b’igihugu cyabo. “Sawuli yibwiraga ko bizatuma Dawidi yicwa n’Abafilistiya,” ariko Imana yarinze umugaragu wayo. Dawidi yatabarutse ku rugamba yanesheje, aba umukwe w’umwami. “Mikali umukobwa wa Sawuli yakundaga Dawidi,” maze birakaza umwami cyane abona ko imigambi ye mibisha itumye uwo yashakaga kurimbura ahabwa ikuzo. Sawuli yarushijeho guhamirizwa ko Dawidi ari we wa wundi Uwiteka yari yavuze yuko amuruta kandi ko ari we uzaba umwami mu cyimbo cye. Nuko kwiyoberanya kose arakureka maze ategeka Yonatani n’abatware b’ibwami kwica uwo yangaga. AA 454.2
Yonatani yamenyesheje Dwidi umugambi umwami afite maze amusaba kwihisha ubwo araba yinginga se kugira ngo arokore ubuzima bw’umurengezi w’Abisiraheli. Yonatani yasobanuriye umwami ibyo Dawidi yakoze agahesha igihugu icyubahiro kandi agakiza ubugingo bw’abantu, ndetse amusobanurira n’icyaha cyajyaga kubarwa ku wajyaga kwica umuntu Imana yari yarakoresheje mu gutatanya abanzi babo. Nuko umutimanama w’umwami urabyumva, n’umutima we uratuza. “Sawuli. . .ararahira ati: ‘Ndahiye Uwiteka uhoraho, ntazicwa.” Nuko bazana Dawidi imbere ya Sawuli, akomeza kumukorera nka mbere. AA 454.3
Na none hongera kurota intambara hagati y’Abisiraheli n’Abafilisitiya, maze Dawidi ayobora ingabo bajya kurwanya abanzi babo. Abaheburayo baranesha cyane, maze abantu bogeza ubwenge n’ubutwari bya Dawidi. Ibyo byatumye urwango Sawuli yamugiriraga mbere rwongera kubyuka. Igihe uwo musore yacurangiraga imbere y’umwami, amajwi meza agasakara ibwami, Sawuli yongeye kuzabiranywa n’uburakari maze atera Dawidi icumu yibwira ko ari bumushite ku rukuta; ariko umumarayika w’Uwiteka ayobya iryo cumu. Dawidi aracika ahungira iwe. Sawuli yohereje abatasi ngo bamufate ubwo ari busohoke mu gitondo maze bahite bamwica. AA 454.4
Mikali yamenyesheje Dawidi imigambi ya se. Yamusabye guhunga agakiza amagara ye, maze amumanurira mu idirishya ngo acike. Yahungiye kwa Samweli i Rama maze uwo muhanuzi yakira iyo mpunzi adatinye kurebwa nabi n’umwami. Mu rugo rwa Samweli hari ahantu hatuje hari amahoro bitandukanye n’ibwami. Aho mu misozi ni ho umugaragu mwiza w’Uwiteka yakomereje umurimo we. Umutwe w’abahanuzi wari kumwe nawe maze bafatanya kwiga byimbitse ubushake bw’Imana, bagatega amatwi amagambo y’inyigisho yavugwaga na Samweli bafite ubwitonzi bwinshi. Dawidi yigiye ibyigisho by’ingenzi ku mwigisha w’Abisiraheli. Dawidi yizeraga ko ingabo za Sawuli zitazoherezwa gutera aho hantu hera, nyamara nta hantu hagaragaraga ko ari ahera ku bwenge bwari bucuze umwijima bw’umwami wari ugeze mu mahenuka. Umubano wa Samweli na Dawidi wabyukije ishyari ry’umwami, yibwira ko uwo muhanuzi wubahwaga mu Bisiraheli bose ashobora gutiza umurindi uwashakaga gusimbura umwami. Ubwo umwami yamenyaga aho Dawidi ari, yohereje abatware be kujya kuzana Dawidi i Gibeya, aho yashakaga kuzuzuriza umugambi we wo kumwica. AA 454.5
Izo ntumwa zagiye zishaka kwica Dawidi; ariko Uruta Sawuli yabakoresheje ibyo ashaka. Bahuye n’abamarayika batagaragara nk’uko byagendekeye Balamu igihe yari mu nzira agiye kuvuma Abisiraheli. Batangiye guhanura ibyenda kuzabaho mu gihe kiri imbere, kandi bavuga ikuzo n’igitinyiro by’Uwiteka. Uko ni ko Imana yacubije umujinya w’umuntu maze ikagaragaza imbaraga zayo ikumira ikibi ubwo yakingiraga umugaragu wayo ikoresheje abamarayika. AA 455.1
Ubwo Sawuli yari ategerezanyije amatsiko kubona Dawidi mu maboko ye, yagezweho n’inkuru z’ibyabaye ku ntumwa yohereje. Nyamara aho kugira ngo yumve ko Imana imucyashye, yakomeje kugira umujinya yohereza izindi ntumwa. Izo ntumwa za kabiri na zo zaganjwe na Mwuka w’Imana, maze zifatanya n’iza mbere guhanura. Umwami yohereje intumwa za gatatu ariko na zo zigeze mu itsinda ry’abahanuzi imbaraga y’Imana yarabamanukiye, na bo barahanura. Maze Sawuli agambirira kwigirayo ubwe kuko urwango rwe rukabije rwari rwamurenze. Yagambiriye kudategereza ikindi gihe ngo yice Dawidi. Yiyemeje ko uko byamera kose aho ari bumufatire hose ari bumwiyicire ubwe. AA 455.2
Ariko umumarayika w’Imana ahura na we mu nzira maze Mwuka w’Imana amufatisha ubushobozi bwe. Yakomeje urugendo rwe agenda asenga Imana, ahanura kandi aririmba indirimbo zera. Sawuli ageze mu rugo rw’umuhanuzi Samweli i Rama, yiyambuye imyambaro yagaragazaga icyubahiro cye maze arambarara hasi umunsi n’ijoro ari imbere ya Samweli n’abigishwa be, yuzuwe na Mwuka w’Imana. Abantu bakoranira kureba ibyo bintu bidasanzwe, maze ibyabaye ku mwami bikwira hose. Uko ni ko na none ahagana mu ku iherezo ry’ingoma ye, byari byarabaye umugani mu Bisiraheli ko Sawuli na we ari umwe mu bahanuzi. AA 455.3
Uwo mugome warenganyaga Dawidi yongeye gutsindwa mu mugambi we. Yahamirije Dawidi ko bafitanye amahoro nta cyo azamutwara ariko Dawidi agirira icyizere gike uko kwihana kwa Sawuli. Yakoresheje ako gahenge maze aracika atinya ko umwami ashobora guhindurirwa nk’uko byagiye biba mbere. Umutima we wari warashegeshwe kandi yari akumbuye cyane kongera kubona incuti ye Yonatani. Kuko Dawidi yari azi yuko ari inzirakarengane, yasanze uwo mwana w’umwami amutura agahinda. Yaramubajije ati: “Ariko nzira iki? Nakiraniwe iki? Icyaha nakoreye so gituma angenza ngo anyice ni iki?” Yonatani yizeraga ko se yahinduye umugambi we atagifite umugambi we ndetse ko atagishaka kwica Dawidi. Maze Yonatani aramubwira ati: “Biragatsindwa, ntuzapfa. Yewe, umva nkubwire, nta cyo data akora atambwiye, ari igikomeye, ari icyoroshye. Mbese ibyo data yaba abimpishira iki? Si ko biri.” Nyuma yo kwigaragaza gukomeye kw’imbaraga y’Imana, Yonatani ntiyashoboraga kwemera yuko se yajyaga kugira icyo atwara Dawidi. Ibyo byajyaga kuba ari ukwigomeka ku Mana. Nyamata Dawidi we ntiyanyuzwe. Dawidi yabwiye Yonatani amaramaje ati: ” . . . nkurahiye Uwiteka uhoraho, hasigaye intambwe imwe ngapfa.” AA 455.4
Mu mboneko z’ukwezi, Abisiraheli bagiraga umunsi mukuru wera. Uyu munsi mukuru wabaye ku munsi wakurikiye ikiganiro Dawidi na Yonatani bagiranye. Byari bizwi yuko kuri wo munsi mukuru Dawidi na Yonatani bazaboneka ku meza y’umwami; ariko Dawidi atinya kuwujyamo, maze ategura kuzajya gusura abavandimwe be i Betelehemu. Agarutse yagombaga kwihisha mu gasozi hafi y’inzu yaberagamo ibirori, akamara iminsi itatu umwami atamubona, kandi Yonatani nawe akajya areba uko Sawuli abyakira. Igihe bari kubaza aho mwese Yesayi aharereye, Yonatani yagombaga kuvuga ko yagiye mu muryango wa se mu muhango wo gutamba ibitambo. Igihe umwami atajyaga kugaragaza uburakari kubw’ibyo maze agasubiza ati: “Nta kibazo,” Dawidi yajyaga kugaruka ibwami nta cyo yishisha. Ariko igihe umwami yari kurakazwa cyane no kuba Dawidi atari mu birori, hagombaga gufatwa umwanzuro w’uko Dawidi ahunga. AA 456.1
Ku munsi wa mbere w’ibyo birori umwami ntiyigeze abanza impamvu Dawidi adahari; ariko ubwo ku munsi wa kabiri icyicaro cye cyari kibereye aho, umwami yarabajije ati: “Ejo ni iki cyabujije mwene Yesayi kuza kurya, n’uyu munsi na wo? Yonatani aramusubiza ati: ‘Dawidi yansabye cyane ko mwemerera kujya i Betelehemu. Ati: ‘Reka ngende ndabigusabye, kuko iwacu bazatambira igitambo mu mudugudu, kandi mukuru wanjye yantegetse kubayo. None rero niba ungiriye imbabazi, ndeka ngende ndakwinginze, njye kureba bene data.’ Icyo ni cyo cyamubujije kuza ku ineza y’umwami.” Sawuli yumvise ayo magambo, umujinya uramusya. Yavuze ko Dawidi akiriho Yonatani atazigera ajya ku ngoma mu Bisiraheli, maze asaba ko bahita batumiza Dawidi kugira ngo yicwe. Yonatani yorongeye yingingira se incuti ye maze aramubaza ati: “Ikiri bumwicishe ni iki? Arazira iki?” Ibyo byatumye umwami arushaho kugira uburakari nka Satani maze icumu yari yagambiriye gutera Dawidi aritera umuhungu we bwite. AA 456.2
Uwo mwana w’umwami agira agahinda kenshi kandi yumva asujugujwe, asiga umwami aho ntiyongera kuboneka muri ibyo birori. Umutima we wari washavujwe n’agahinda ubwo ku gihe basezeranye yajyaga aho yagombaga kumenyeshereza Dawidi imigambi umwami amufitiye. Barahoberanye maze bararira cyane. Iyo migambi mibi y’umwami yateye aba basore agahinda katavugwa. Bagiye gutandukana, Yonatani yongoreye Dawidi amagambo aheruka ati: “Igendere amahoro, ubwo twarahiranyije mu izina ry’Uwiteka tukavuga tuti: ‘Uwiteka azaba hagati yawe nanjye, kandi hagati y’urubyaro rwanjye n’urwawe iteka ryose.” AA 456.3
Umwana w’umwami yagarutse i Gibeya, maze Dawidi yihutira kujya i Nobu, umujyi wari kure y’aho kandi wari uw’umuryango w’Ababenyamini. Ihema ry’ibonaniro ryari ryarahimuriwe rivuye i Shilo, kandi aho niho Ahimeleki umutambyi mukuru yakoreraga. Nta handi Dawidi yari azi yahungira uretse ku mugaragu w’Imana. Uwo mutambyi yatangajwe no kubona Dawidi aza yihuta kandi ari wenyine, mu maso he hagaragara guhangayika n’umubabaro. Yamubajije ikimugenza. Maze uwo musore ahitamo kubeshya ku bw’intimba yari afite. Dawidi yabwiye uwo mutambyi ko afite ubutumwa bw’umwami butagomba kugira undi muntu ubumenya. Aha yahagaragarije ko kwizera Imana kwe kudashyitse, kandi icyaha cye cyaje kwicisha uwo mutambyi mukuru. Iyo amubwiza ukuri, Ahimeleki yajyaga kumenya uburyo abigenza ngo amukirize ubugingo. Imana ishaka yuko abantu bayo baba abanyakuri, nubwo baba bari mu kaga gakomeye. Dawidi yasabye umutambyi amarobe atanu y’umutsima. Nta kindi cyari gihari uretse imigati yera uwo muntu w’Imana yari afite, ariko Dawidi yabashije kwibonera ibyokurya yitwarira imitsima yo kumumara inzara. AA 456.4
Noneho haje kubaho iyindi ngorane. Uwitwa Dowegi, umutware w’abashumba ba Sawuli, wari warakiriye ukwizera kw’Abaheburayo, yavugiraga imihigo ye ahari haragenewe gusengerwa. Dawidi abonye uwo mugabo, yahisemo kwihutira gushaka ubundi buhungiro n’uko yabona intwaro zo kwirwanishaho igihe bibaye ngombwa. Yasabye Ahimeleki inkota maze amubwira yuko nta yindi ihari uretse iya Goliyati, yari ibitswe ho urwibutso mu buturo bwera. Dawidi yaramusubije ati: “Nta ihwanye na yo, yimpe.” Ubutwari bwa Dawidi bwongeye gukanguka ubwo yafataga inkota yari yarigeze gukoresha yica igihangange cy’Abafilisitiya. AA 457.1
Dawidi yahungiye kwa Akishi, umwami w’i Gati; kuko yabonaga yuko yabonera amahoro kurutaho mu banzi b’ubwoko bwe kuruta kuba mu bwami bwa Sawuli. Ariko Akishi yaje kubwirwa ko Dawidi ari we wishe intwari y’Abafilisitiya mu myaka yari ishize, maze noneho uwari ushatse ubuhungiro mu banzi b’Abisiraheli yisanze mu byago bikomeye. Ariko noneho Dawidi arisarisha maze acika abanzi be. AA 457.2
Ikosa rya mbere Dawidi yakoze ryabaye kutiringira Imana i Nobu, irya kabiri ni uko yabeshye Akishi. Dawidi yari yaragaragaje imico myiza, kandi iyo mico ye mbonera yari yaratumye rubanda bamukunda; ariko igihe ikigeragezo cyamugeragaho, ukwizera kwe kwarahungabanye maze intege nke ze ziragaragara. Igihe yari mu kaga gakomeye, Dawidi yari yarubuye amaso ashaka Imana afite kwizera kutajegajega, kandi yari yaratsinze igihanda cy’Umufilisitiya. Yizeraga Imana kandi yagiye mu izina ryayo. Ariko ubwo yahigwaga kandi agatotezwa, gukuka umutima n’ishavu byendaga gutwikira mu maso he ntabone Se wo mu ijuru. AA 457.3
Nyamara ibyo byabaye byari ibyo kwigisha Dawidi ubwenge; kuko byamuteye kubona intege nke ze ndetse n’uko akeneye guhora yishingikirije ku Mana. Mbega uburyo imbaraga ya Mwuka w’Imana ari nziza igihe ije ku bantu bacitse intege kandi bihebye, igatera ubutwari abatentebutse mu mutima, igaha imbaraga abanyantege nke kandi igah ubutwari ndetse igafasha abagaragu b’Uwiteka bageragezwa! Mbega Imana dufite, Imana igirira neza abayobagurika kandi ikagaragaza kwihangana n’ineza mu bihe by’akaga, ndetse n’igihe umubabaro mwinshi watwugarije! AA 457.4
Gutsindwa kose kw’abana b’Imana guterwa no kutagira kwizera. Igihe umwijima ugose ubugingo, iyo dukeneye umucyo no kuyoborwa, dukwiriye kureba hejuru kuko hirya y’umwijima hari umucyo. Dawidi ntiyari akwiriye kutizera Imana n’agahe gato. Yari afite impamvu imutera kwiringira Imana: yari uwo Imana yimikishije amavuta, kandi mu kaga yagiye ahura nako, yari yararinzwe n’abamarayika b’Imana; yari yarahawe ubutwari bwo gukora ibintu bitangaje; kandi iyo akura intekerezo ze ku kaga yari yashyizwemo maze agatekereza imbaraga n’igitinyiro by’Imana, yajyaga kugira amahoro ndetse akayagira no mu gicucu cy’urupfu. Yari kuvugana ishema agasuburamo isezerano Uwiteka yatanze rigira riti: “Imisozi izavaho n’udusozi tuzakurwaho, ariko imbabazi zanjye ntizizakurwaho, kandi n’isezerano ry’amahoro nagusezeranije ntirizakurwaho.” Yesaya 45:10. AA 457.5
Dawidi yahungiye Sawuli mu misozi y’i Buyuda, ahitamo ubuhungiro bwiza mu buvumo bwa Adulamu, aho yashoboraga kurwanyiriza ingabo nyinshi we afite abantu bake. “Bukeye bakuru be na bene wabo babyumvise baramanuka bamusangayo.” Ab’umuryango wa Dawidi ntibajyaga kumva batekanye, bazi yuko igihe icyo ari cyo cyose umujinya wa Sawuli udafite ishingiro wabasukwaho bitewe n’isano bafitanye na Dawidi. Icyo gihe bari bazi ibyari bigiye kumenyekana hose muri Isiraheli yuko Imana yari yarahisemo Dawidi ngo azabe umutegetsi w’ubwoko bwayo. Bizeraga kandi ko bazagira amahoro bari kumwe na Dawidi nubwo yari impunzi ari wenyine mu buvumo kuruta ayo bajyaga kugira igihe bari kuba bahanganye n’uburakari bukaze bw’umwami w’umunyeshyari. AA 458.1
Uwo muryango wahuriye mu buvumo bwa Adulamu uhujwe n’impuhwe n’urukundo bagiriranaga. Umuhungu wa Yesayi yacurangaga inanga kandi akabaririmbira ati: “Dorere, erega ni byiza n’iby’igikundiro, ko abavandimwe baturana bahuje.” (Zaburi 133:1). Yari yarasogongeye ku nabi yaterwaga n’uko abavandimwe be batamwizeraga, noneho kumvikana kwari gusimbuye uko kutumvikana, byazanye umunezero mu mutima w’uwari mu buhungiro. Muri ubwo buvumo niho Dawidi yahimbiye Zaburi ya 57. AA 458.2
Ntibyatinze abantu benshi bashakaga gucika agahato k’umwami baza kwifatanya n’abari kumwe na Dawidi. Harimo benshi bari batagifitiye icyizere umwami w’Abisiraheli kuko babonaga yuko atakiyobowe n’Umwuka w’Uwiteka. “Kandi abari mu makuba bose n’abarimo imyenda bose n’abinubaga bose bateranira aho ari, aba umutware wabo; nuko abari kumwe na we bari abantu nka magana ane.” Aho niho Dawidi yari afite ubwami buto ayobora, kandi muri bwo hari gahunda n’ubwitonzi. Nyaamara n’aho yari wenyine mu misozi nta mutekano na muke yari afite kuko yakomezaga kubona ibimenyetso by’uko umwami atari yatezutse ku mugambi we w’ubwicanyi. AA 458.3
Dawidi yahungishirije ababyeyi be ku Mwami w’i Mowabu, maze umuhanuzi w’Uwiteka amuburiye iby’akaga kamwegereye ava aho yari yihishe, arongera ahungira mu ishyamba ry’i Hereti. Ibyo Dawidi yanyuragamo muri icyo gihe ntibyari imfabusa cyangwa ngo bibure umusaruro bitanga. Imana yaramugororaga ngo agire imico ituma ahinduka umuyobozi w’ingabo w’umunyabwenge n’umwami w’umunyambabazi uca imanza zitabera. Aho yari n’itsinda ry’abandi bahunze, Dawidi yiteguraga gukora umurimo Sawuli atari agikwiriye gukora bitewe n’umutima we w’ubwicanyi ndetse no gifata imyanzuro mu buhumyi. Ntabwo abantu bashobora gutandukana n’inama Imana ibaha ngo bakomeze kurangwaho n’umutuzo n’ubwenge bizababashisha gukorana ubutabera no gushyira mu gaciro. Nta bupfapfa buteye ubwoba, bw’ubuhanya nko gukurikiza ubwenge bw’umuntu butayobowe n’ubwenge bw’Imana. AA 458.4
Sawuli yateguraga kubikira no gufatira Dawidi mu buvumo bwa Adulamu, maze bimenyekanye yuko Dawidi yavuye aho yari yahungiye, umwami azabiranywa n’uburakari. Gucika kwa Dawidi kwabereye Sawuli amayobera. Yibwiye ko hari abagambanyi bari kumwe bamenyesheje mwene Yesayi uwo mugambi we. AA 458.5
Sawuli yemeza abajyanama be yuko yagambaniwe, maze abasezeranya ibihembo by’agaciro n’icyubahiro nibamubwira umuntu mu bantu be wagiranye ubucuti na Dawidi. Dowegi, Umunyedomu ni we yabivuze. Ku bwo gushaka icyubahiro no kugira umururumba w’ubukire, kandi kuko yangaga umutambyi wari wamucyashye kubw’ibyaha bye, Dowegi yavuze iby’uko Dawidi yagiye kwa Ahimeleki mu buryo bwatumye Sawuli arakarira cyane uwo muntu w’Imana. Amagambo ya Dowegi yacanye umuriro w’ikuzimu maze ubyutsa ubugome bukomeye bwo mu mutima wa Sawuli. Umujinya wamuteye kuba nk’umusazi maze ategeka ko umuryango wose w’uwo mutambyi urimbuka. Iryo tegeko ryarubahirijwe. Ntabwo ari Ahimeleki gusa wishwe ahubwo n’ab’inzu ya se “. ..mirongo inani na batanu bambaraga efodi y’igitare” bishwe na Dowegi ku itegeko ry’umwami. AA 458.6
“Maze atsindisha inkota I Nobu umudugudu w’abatambyi, abagabo n’abagore, abana n’incuke n’abonka, n’inka n’indogobe n’intam, byose babimarira ku nkota.” Ibyo ni byo Sawuli yakoraga akoreshwa na Satani. AA 459.1
Igihe Imana yavugaga ko ibyaha by’Abamaleki bigwiriye, kandi ikamutegeka kubarimbura bose, yibwiye ko ari umunyempuhwe cyane ku buryo atasohoza iteka Imana yari yaciye, bityo arokora ibyo yagombaga kurimbura. Nyamara ubu bwo, atabitegetswe n’Imana, ahubwo ayobowe na Satani, yabashije kwica abatambyi b’Uwiteka maze i Nobu ahagira amatongo. Ngubwo ubugome bw’umutima w’umuntu wanze kuyoborwa n’Imana. AA 459.2
Icyo gikorwa cyakuye Abisiraheli bose umutima. Umwami bari baritoranyirije ni we wakoze ayo marorerwa, kandi yari yayakoze nk’uko abami b’andi mahanga batubaha Uwiteka bakoraga. Isanduku yera yari kumwe na bo, ariko abatambyi baturaga ingorane zabo bicishijwe inkota. Mbese hajyaga gukurikiraho iki? AA 459.3


text:
Leta, abafatanyabikorwa n’ababyeyi barasabwa kugira uruhare mu mirire myiza y’ingimbi n’abangavu
Bamwe mu bangavu bagaragaje ko ikibazo cy’imirire mibi kitaritabwaho mu bangavu n’ingimbi gihangayikishije kandi kikiri inzitizi mu mikurire yabo no ku buzima bw’imyororokere.
Denyse Iradukunda, Umunyeshuri muri kaminuza mu ishami ry’ubuzima rusange akaba ari n’umushakashatsi ku buzima bw’imyororokere yavuze ko imirire inoze ari ingenzi ku bangavu ndetse n’abahungu bafite hagati y’imyaka 10 na 19.
Ati: “Muri iki gihe, abangavu n’ingimbi bagenda berekeza ku cyiciro cyo gukura ndetse n’ubuzima bw’imyororokere, umukobwa wo muri iki kigero agomba kugira imirire ikwiye kuko ukwezi kwe ndetse n’ibindi bice by’imyororokere y’umubiri we bitangira gukura. Kimwe n’umuhungu. Imirire mibi igira ingaruka ku buzima bw’imyororokere. Kubura imirire myiza bibuza ingingo z’imyororokere yabo gukura neza kandi bishobora kugira ingaruka ku iterambere ryabo ryose. ”
Jolie Claudette Iramfasha, yiga muri kaminuza y’u Rwanda mu mwaka wa nyuma mu ishami ry’ubuvuzi, yavuze ko icyiciro cy’imyaka y’ingimbi n’abangavu kitagomba kwirengagizwa mu gihe Igihugu gishyiraho gahunda z’iterambere ry’ubuzima.
Ati: “Imirire y’ingimbi n’abangavu igomba guhabwa umwanya wambere kuko ari icyiciro y’ubukure gikenera imbaraga nyinshi z’umubiri kugira ngo bakure, ni bo bakora imyitozo myinshi y’umubiri isaba ingufu, bakoresha imbaraga nyinshi mu gihe biga kandi iyo tugereranije izo ibyo byose dusanga ko bakeneye kwitabwaho bidasanzwe mu gihe hategurwa gahunda z’ubuzima zigamije imirire iboneye.”
Ati: “Tugomba gukangurira abangavu n’ingimbi ubwabo, ababyeyi, amashuri acumbikira ndetse n’abayobozi b’inzego z’ibanze ibijyanye no kwita ku mirire myiza y’aba bana bari muri iki kigero. Urubyiruko rugomba kumenya ko ruri mu bagenerwabikorwa ba mbere mu mirire, bamwe mu bakobwa biyicisha inzara kugira ngo bagumane inda ntoya ibyo bita “mu nda zero” ariko ibi bikaba bibangamira imikurire yabo, bagomba kurya neza kandi bagahaga kugira ngo bakure, Leta ikeneye kwita ku mirire y’ingimbi n’abangavu nk’uko babikorera abana bari munsi y’imyaka itanu n’abagore batwite. ”
Nziza Irene Muhoracyeye, undi mufashamyumvire mu by’imirire myiza wo mu murenge wa Bumbogo mu karere ka Gasabo yavuze ko imirire myiza ari ingenzi ku bangavu n’ingimbi.
Ati “Kutagira imirire ikwiye ku rubyiruko bigira uruhare mu kudindira kw’imikurire y’umwana mu nda igihe umubyeyi atwite kandi bigira ingaruka ku mikurire y’ubwonko. Umwangavu wagize imirire mibi igera no ku mwana we wavutse mu minsi 1000 ya mbere n’ubushobozi bwe bwo kwiga agafata bukagabanuka.”
Dr. Florence Sibomana, Umuganga akaba n’umuyobozi w’urubyiruko ruharanira iterambere ry’imirire myiza y’abangavu n’ingimbi mu Rwanda asanga imirire myiza ku bangavu n’ingimbi yasigaye inyuma mu zindi gahunda Leta yibandaho.
Yavuze ko ari ngombwa cyane guteza imbere imirire y’abangavu n’ingimbi kuko abangavu batwite bafite ibyago byinshi byo kubyara abana bafite ibiro bike.
“Imirire y’abangavu n’ingimbi ni gahunda yasigaye inyuma haba mu Rwanda no mu bindi bihugu byo ku isi. Imirire myiza ni ingenzi cyane kuko mu gihe cy’ubwangavu hakenerwa intungamubiri nyinshi kuko umuntu ahinduka kuva mu bwana akajya mu bukure aho hakorwa selile nyinshi n’imisemburo byo kubyara no gukura.
Hakenewe imbaraga za buri wese harimo ingimbi n’abangavu ubwabo, ababyeyi, amashuri, inzego zifata ibyemezo ndetse n’itangazamakuru.”
Umuyobozi mukuru wa Sun Alliance Rwanda, Venuste Muhamyankaka, yavuze ko imirire mibi ari ikibazo gikomeye mu rubyiruko rwo mu Rwanda ku kigero cya (32%) kandi bifite ingaruka mu buzima bw’imyororokere.
Yagize ati “Turi abantu ba mbere bazamuye ubukangurambaga n’ubuvugizi ku mirire myiza y’abangavu n’ingimbi mu mashuri, mu miryango ndetse no muri guverinoma. Dusanga muri iki cyiciro ari ho bakeneye imirire myiza kandi ihagije. Dukeneye imbaraga za guverinoma mu kudufasha gushyiraho ingamba ziteza imbere imirire myiza y’ingimbi n’abangavu. ”
Yihanangirije abakobwa bamwe biga imyitwarire mibi ya bagenzi babo yo kwanga kurya ngo bagumane inda nto kuko ibi ngo bibangamira imikurire myiza yabo.
Ishami ry’Umuryango w’Abibumbye ryita ku Buzima rivuga ko mu bihugu byinshi bikiri mu nzira y’amajyambere, umubare munini w’ingimbi n’abangavu bafite imirire mibi idakira ndetse no kubura amaraso make, bigira ingaruka mbi ku buzima bwabo no ku iterambere.
Mu bihugu byinshi bikiri mu nzira y’amajyambere, gahunda y’imirire yibanda ku bana n’abagore, bityo birengagiza abangavu n’ingimbi.
Gukemura ibibazo by’imirire y’ingimbi n’abangavu bishobora kuba intambwe y’ingenzi yo guca inzitizi mbi y’imirire mibi y’ibisekuruza, indwara zidakira n’ubukene.


text:
MINALOC irasaba abayobozi kubanza gusubiza imihigo mu baturage
Bwa mbere mu mateka y’u Rwanda, inteko rusange y’umujyi wa Kigali yateranye, ihuje abayobozi bose kuva ku mudugudu kugera ku buyobozi bukuru bw’umujyi. Minisitiri w’ubutegetsi bw’igihugu, Kaboneka Francis asaba abayobozi kwegera abaturage bakabafasha gukemura ibibazo. Yanongereye igihe cy’icyumweru, abayobozi batarasobanurira abaturage imihigo bahize. Ati “imihigo abaturage batagizemo uruhare iteza ibibazo”.
Iyi nama yitabiriwe n’abakuru b’imidugudu yose y’umujyi wa Kigali, ba Gitifu b’utugari n’imirenge iwugize na nyobozi z’uturere twose uko ari dutatu. Abajyanama b’ingeri zose kandi bari bahari, kuva ku kagari, umurenge, akarere n’umujyi.
Minisitiri Kaboneka wari umushyitsi mukuru, yasabye abayobozi gusubiza imihigo mu baturage, bakayisobanurirwa. Nubwo igihe bari barahawe cyarenze, yabongereyeho ikindi cyumweru. Agira ati “Imihigo mwongere muyihe abaturage, kuko iyo batayigizemo uruhare iteza ibibazo”.
Bimwe mu bibazo bikunze kuvugwa mu mihigo batagizemo uruhare ni uburyo ishyirwa mu bikorwa. Iyo batazi ibyahizwe, batahereye ku byo bakeneye, bituma ihigurwa ryayo rigorana. Kaboneka ati “mubishatse akarere kanyu kagira 100% mu mihigo”.
Kwegera abaturage udategereje kujya gusaba amajwi
Abajyanama barasabwa kwegera abaturage, bagafatanya gukemura ibibazo ntibategereze kuzasubirayo bagiye gusaba amajwi. Kaboneka ati “ Niba umukuru w’igihugu yegera abaturage, njyewe ndi iki kutabikora? Wowe uri iki utabikora?”
Abayobozi kandi barya ruswa mu gushyigikira imyubakire y’akajagari, nabo baraburirwa. Minisitiri Kaboneka ati “iyo uriye ruswa y’umuturage akubaka, inzego zo hejuru zikamusenyera, amarira ye azakubera umuvumo”. Barasabwa kurenga inyungu zabo bwite, n’iza bamwe mu bo bayobora, maze bakareba inyungu rusange. Ati “Hitamo kwiteranya ufashe abo uyoboye, cyangwa uhitemo kutiteranya ubarohe”.
Abakuru b’imidugudu bishyurirwa Mituweri
Umwe mu bakuru b’imidugudu mu mujyi wa Kigali, abaza impamvu mu ntara bishyurirwa Mituweri, ariko bo ntibibagereho. Ubusanzwe umukuru w’umudugudu n’umuryango we utarengeje abantu batanu, bahabwa ubwisungane mu kwivuza. Nyamara mu mujyi wa Kigali siko bigenda, kuko benshi muri bo bafite akazi, bakagira ubundi buryo bivuza cyangwa bakiyishyurira. Gusa Minisitiri avuga ko udafite mituweri wese ajya kwiyandikisha akayihabwa.
Iyi nteko rusange nubwo yateranye bwa mbere, iteganywa n’itegeko; abayobozi b’ingeri zose bagahura bagafatana ingamba. Kuba itarabaga mbere ntibivugwaho rumwe: kutamenya amategeko, ubushake buke bw’abayobozi, uburyo n’izindi mpamvu.
Karegeya Jean Baptiste


text:
Kwamamaza Igice cyose cyakozwe n'intoki kugirango gikore ibishushanyo by'udukoko twatewe n'ibidukikije ndetse n'ibiryo barya. Ibihangano byakoreshejwe nkumuhamagaro wibikorwa ukoresheje urubuga rwa Doom nabyo byerekana udukoko twangiza murugo. Ibintu byakoreshwaga muri ibyo bishushanyo byakomotse ku mbuga zidafite imyanda, imyanda y’imyanda, ibitanda by’inzuzi n’amasoko akomeye. Buri gakoko kamaze guterana, bafotowe bakongera bagasubira muri photoshop.
Izina ry'umushinga : Insect Sculptures, Izina ryabashushanya : Chris Slabber, Izina ry'abakiriya : Chris Slabber.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Mu kinyejana cya 4, ubwo Ubukristo bwari bwari bumaze kwemerwa mu Bwami bw’Abaromani, igihe itorero ryari rimaze kwamamara, gukomera no gutera imbere, hadutse imico mibi ya ruswa. Muri icyo gihe kigoranye nibwo havutse umugabo witwa John Chysostom.
John yavukiye muri Antiyokiya muri Siriya mu muryango w’Abagereki mu mwaka wa 347 nyuma y’ivuka rya Yesu. John yahawe uburere bwiza kandi yiga kuvuga mubyukuri agira ubuhanga bwo kuvuga neza mu ruhame. Yahindukiriye Kristo afite imyaka 20. Yabaye umumonaki kandi abaho mu buzima bubi imyaka myinshi kuburyo byagize ingaruka ku buzima bwe. Icyo gihe yabayemo cyamuhaye imbaraga zo kwiga Bibiliya yose ayifata mu mutwe.
Chrysostom yabaye umupadiri mu mwaka wa 386. Yamaze imyaka cumi n’ibiri muri Antiyokiya, abwiriza kandi akurura abantu benshi abazana kuri Kristo. John ntiyari umuhanga mu kuvuga neza gusa, ahubwo yegeraga abantu basanzwe bafite ubutumwa buciriritse akaganira nabo ndetse akabigisha gushyira mu bikorwa ibyo biga kuko nawe yabishyiraga mu bikorwa abashushanyiriza ubuzima bwa buri munsi. John yahoraga yishingikiriza kuri Bibiliya nk’ububasha butangwa n’Imana.
Byavugwaga ko amaso ye yarabagiranaga nk’isitimu (torc) yaka.
John yari afite impano yo kuvuga neza kandi inyigisho ze zarakunzwe cyane n’abantu ba kera ndetse kugeza ubu ziracyakoreshwa kandi zirakunzwe. Yanditse ibisobanuro (commentaries,) bigaragaza imyumvire imwe n’uburyo yakoreshwa ndetse igashyirwa mu bikorwa.
John yari afite umugambi wo kuguma muri Antiyokiya, ariko Umwami waho yumvise ko Constantinople, umurwa mukuru w’i Burasirazuba w’Ubwami bw’Abaromani bari bakeneye umuntu ufite ireme kugirango yigarure imbaga y’abantu. Icyavuyemo ni uko John yashimuswe akajyanwa ku ngufu mu 398, yajyanywe i Constantinople agirwa Musenyeri (Bishop).
Ntabwo byari gahunda ishimishije! Abategetsi bashakaga umubwiriza w’ikirenga; nyamara ahubwo babonye umuntu w’Imana. Ahagaze ku bubasha bwa Bibiliya, John yashakaga kuvugurura itorero ndetse n’umuryango mugari .Yanze gukora ibyo bamuhatiraga ahubwo akora uko ashoboye kose kugirango arwanye ruswa mu itorero.
Yabwirije abantu kurwanya kwirundaho ubutunzi bukabije ati: "Ni ubupfu n’ubusazi kuri rubanda kuzuza utubati imyenda no kwemera ko abantu baremwe mu ishusho y’Imana bahagarara bambaye ubusa kandi bahinda umushyitsi".
John yashyize mu bikorwa ibyo yabwirizaga. Yagurishije ibihangano bimwe na bimwe mu ngoro ya Musenyeri, yanengaga ikintu cyose kirimo ubutunzi bukabije no kwikubira. Mu kugorora gahunda y’imari yangiritse, John yazigamye amafaranga yakoresheje yo kubaka ibitaro by’abakene. Ntabwo yarwanyije ubutunzi bukabije gusa, ahubwo yarwanyije indwara zitandukanyezibasira rubanda. Ibi byatumye agirana ubucuti n’abakandamijwe naho abakomeye cyangwa abategetsi baramwanga.
John Chrysostom Yanze gukina politiki bityo ntibyatangaje kuba nyuma y’imyaka itanu yarisanze yirukanwe ahungira i Constantinople ajya ku nkombe y’Inyanja y’Umukara (Black Sea).Yapfiriye mu buhungiro mu 407 kandi amagambo yavuze bwa nyuma ni aya:"Imana ihabwe icyubahiro muri byose. Amen".
Ibinyejana cumi na bitandatu biri hagati yacu na John Chrysostom nyamara aracyadutera kumutekerezaho
1.John yari umuvugabutumwa w’intangarugero. Yari afite umuriro mu nda ye na logique mu bwonko bwe; yabwirije Kristo ku buryo bwihuse ndetse yigisha ubuzima mu rurimi abantu bose bashoboraga kumva. Yabayeho yamamaza ubutumwa bwiza kandi yigeze kubwira itorero rye ati: ’Kubwiriza biranshimisha. Iyo ntangiye kuvuga, amavunane aragenda; iyo ntangiye kubwiriza , umunaniro nawo urashira. Hari ubutumwa bw’ingenzi yatanze agira ati: ’’Nta kintu gikonje kurusha umukristo udashaka gukiza abandi".
2. Yohana kandi yari umuvugabutumwa ufite icyerekezo. Bitandukanye cyane na benshi bo mu gihe cye, yarebye hakurya y’umujyi we ndetse n’umuryango we, yohereza abashinga amatorero mu kibaya cya Danube no mu burasirazuba yerekeza no muri muri Iran y’iki gihe.
3. John yari umuntu wigishaga ko imyemerere myiza igomba kujyana n’ibikorwa byiza. Yashakaga kubona umuryango mugari n’itorero bye bitunganye.
4. John yari umuntu ukunda kandi wemera Bibiliya. Yahagararaga ku byanditswe Byera kandi akigisha ko Bibiliya ifite ubudahangarwa kandi yashishikarizaga abamwumva kuyisoma.
5. John yakundaga kwigisha abantu kuba mu buzima bworoheje, akarwanya ubutunzi burenze no kwikubira.
John Chrysostom ni umuntu w’intangarugero. Mu bihe bigoye yavuze ubukristo nyabwo bushingiye kuri Kristo, kuyoborwa na Bibiliya ndetse no kutagengwa rwose n’igitutu cy’umuco. John yari "umunwa wa zahabu" ku butumwa bwiza. Imyaka yacu ikeneye abagabo n’abagore benshi bameze nka John Chrysostom.
Source: www.christiantoday.com
[email protected]


text:
DOWNLOAD MUHORAKEYE DE VINCENT NIYIGABA REVISITÉE PAR BYUMVUHORE JEAN BAPTISTE - MP3, MP4 & LYRICS
Muhorakeye De Vincent Niyigaba revisitée Par Byumvuhore Jean Baptiste Lyrics
Ese nkubwire iki shenge, se nkugira nte nyabusa
Kuki se ntagukunda, kandi narakubonye
Seka se nawe nkubwire
Unyumve nawe uko ushaka
Umbwire nawe uko ubyumva
Imana nibishaka, izaduha tubane
Kuko ali yo yashatse, ko unkunda nkagukunda
Twaremanywe urukundo, tugomba twese gukunda
Uwo ali we wese ushimye, unyuze umutima wawe
Iyo se disi nkubonye
Undeba na njye nkureba
Ugaseka maze nkabyumva
Umutima ni uwo mawe, nta mwanya w'agahinda
Mbabara ntakuruzi, unyuze umutima wanjye
Mbabara ntakuruzi, unyuze umutima wanjye
Inzira ni umuhanda, ijoro ni amabanga
Kuki se ntagusura, mfite urukumbuzi !
Nakumenye nk'uko wamenye
Nkubonye numva ngushimye
Nkubwiye numva urabyumva
Umutima wanjye ukeneye, umwana mwiza nkawe
Ngwino se mwana mwiza, ngwino umbere ibyishimo
Ngwino Muhorakeye , ngwino umare agahinda
Imvune nagutera, cyangwa se ibindi nk'ibyo
Niba ubyihanganiye, ndabigushimiye
Ibyanjye mbigize ibyawe
Iminsi uko ingana kose
Nyizera najye nkwizere
Nta kindi nakubwira, gusa numva ngushaka
Maze unyihanganire, ube Muhorakeye
Na njye kwihanganire, tubane mu mahoro
Na njye nkwihanganire tubane mu mahoro


text:
Kurwanira imitungo bikomeje kuzahaza umuryango
Ibibazo by’amasambu n’imitungo irimo amazu n’imodoka, bikunze gukurura ubwumvikane buke hagati y’abashakanye bitana ba mwana k’ ubifiteho uburenganzira busesuye kurusha mugenzi we,ndetse bigakurura imanza za hato na hato kandi zidashira mu miryango ndetse rimwe na rimwe bigatera amakimbirane aganisha ku rupfu.
Imbarutso y’ibibazo nk’ibi, ni bamwe mu bagabo bashaka kwiharira imitungo no gushaka kuyikoresha uko bashaka umugore atabigizemo uruhare urwo arirwo rwose birengagije inyungu z’umuryango muri rusange.
Kayisire(wahinduriwe izina) utuye mu Murenge wa Karangazi mu Karere ka Nyagatare avuga ko bakunze kubona ikibazo cy’abantu bagirana amakimbirane kandi ku buryo bukomeye. Ati“igitera amakimbirane ni nk’abagabo usanga bashaka kugurisha amasambu yabo umugore atabizi kandi ariyo atunze umuryango, bityo umugore yashaka kubikurikirana umugabo akabibona nabi avuga ko ashaka kumwiba imitungo yita ko yavunikiye wenyine nyamara babana baranabyaranye”.
Abandi bavuga ko iki kibazo cy’amakimbirane giterwa na none n’abantu batanyurwa.
Umugore umwe (twirinze gutangaza amazina ye ) utuye mu murenge wa Bwisige akarere ka Gicumbi avuga ko amaze ibyumweru 3 yarahunze urugo kubera gutinya ko umugabo we bamaranye imyaka 6 yazamwica kubera ibikorwa by’iyica rubozo amukorera, ku bwo kutifuza ko uyu mugore we atamukurikirana ku masambu yita ko yayiguriye ku giti cye.
Ibi bibaza ntibigaragara gusa muri aka karere ka Nyagatare na Gicumbi , kuko hirya no hino mu gihugu usanga imiryango imwe n’imwe ipfa amasambu, bigakurura inzangano mu miryango ndetse bikagera no mu baturanyi.
Avuga kuri ibi bibazo, Umunyamabanga Nshingwabikorwa w’umurenge wa Bwisige Ndizihiwe Cyriaque avuga ko bahora bahura n’ibibazo nk’ibi. Icyakora ngo umuti urambye kuri we n’uko leta yashyiraho kwigisha bihoraho abaturage, bakamenya neza uburenganzira bw’abashakanye ku mitungo bahuriyeho.
Icyo Itegeko ry’umutungo ku bashakanye riteganya .
Hategekimana Felicien umwanditsi w’urukiko Rw’ibanze rwa Ndore, asobanura ko itegeko rigenga abashakanye ku mitungo bafitanye ribaha uburenganzira bungana ku mitungo yabo. Ni ukuvuga ko umugore n’umugabo bagomba kugabana ku buryo bungana imitungo bashakanye kandi bakita no ku bana babyaranye ntawe ubangamiye mugenzi we.
Icyakora nanone ngo biterwa n’isezerano abashakanye bagirana mu buryo bwo gucunga umutungo wabo, kuko bamwe bahitamo guhuza umutungo muhahano, abandi bagahitamo kuvanga umutungo ku buryo busesuye, abandi bagahitamo kubana bavanguye umutungo.
Gusa kuko ngo hano mu Rwanda usanga umubare mu nini w’abashakanye baba baragiriwe inama yo guhuza umutungo ku buryo busesuye hagamijwe ku bafasha kubakana birambye , ndetse benshi bakabikurikiza bamwe babyumva abandi batazi ibyo aribyo nibyo biri gukurura aya makimbirane yahato nahato bitewe n’imiryango imwe nimwe yisanga yarasezeranye ibyo itazi neza.
Abisanze mu murongo wo kuba barasezeranye cyangwa barishyingiye badacviye mu mategeko,bagomba kugengwa n’itegeko N°59/2008 ryo kuwa10/09/2008 rikumira kandi rihana Ihohoterwa iryo ariryo ryose rishingiye ku gitsina mu ngingo yaryo ya 39 igena ko: Ishyingiranwa n’igabana ry’umutungo w’ababanaga ku buryo butemewe n’amategeko. Aribo:Ababanaga nk’umugore n’umugabo batashyingiranywe mu buryo buteganywa n’amategeko, bashyingirwa hakurikije ihame ry’ubushyingiranywe bw’umugabo umwe n’umugore umwe. Mu gihe umwe mu barebwa n’ibivugwa mu gika kibanziriza iki, yabanaga n’abagore cyangwa n’abagabo benshi, abanza kugabana ku buryo bungana na buri wese mu bo babanaga, umutungo bari bafitanye cyangwa bahahanye mbere y’uko ashyingirwa.
Igabana ry’umutungo rivugwa mu gika cya 2 cy’iyi ngingo ntirivutsa abana babyaranye uburenganzira bahabwa n’amategeko. Ibikurikizwa muri iryo gabana bigenwa n’Iteka rya Minisitiri ufite ubutegetsi bw’Igihugu mu nshingano ze.
Joseph Iradukunda


text:
[wptab name=’Isomo: Baruki 1′]
Isomo ryo mu gitabo cy’umuhanuzi Baruki 1,15-22
Dore uko muzajya muvuga:
Ubutabera ni ubwa Nyagasani, Imana yacu, naho twebwe icyo dukwiriye ni ugukorwa n’ikimwaro, nk’uko bimeze ubu ku muntu wese wo muri Yuda no ku baturage b’i Yeruzalemu, ku bami n’abatware bacu, ku baherezabitambo, abahanuzi n’ababyeyi bacu. Ni koko, twacumuye kuri Nyagasani, turamusuzugura kandi ntitwumva ijwi rya Nyagasani, Imana yacu, ryaduhuguriraga kugendera mu nzira z’amategeko ye. Kuva ubwo Nyagasani avanye abasekuruza bacu mu gihugu cya Misiri kugeza uyu munsi, twakomeje guhemukira Nyagasani, Imana yacu, turigomeka twanga kumva ijwi rye. Ngiyo imvano y’ibyago n’imivumo bitaduhwemera kugeza na n’ubu, nk’uko Nyagasani yabibwiye Musa umugaragu we, igihe avanye abasekuruza bacu mu Misiri kugira ngo aduhe igihugu gitemba amata n’ubuki. Twanze kumva ijwi rya Nyagasani, Imana yacu, ngo dukurikize amabwiriza yose y’abahanuzi yatwoherereje; ahubwo twarigendeye buri muntu akurikije ibyifuzo bibi by’umutima we, tujya gukorera izindi mana maze dukora dutyo ibidatunganiye Nyagasani, Imana yacu.
[/wptab]
[wptab name=’Zaburi ya 78 (79)’]
Zaburi ya 78 (79), 1, 2, 3, 4a.5, 8, 9acd
Mana, abanyamahanga barakurengereye,
bahumanije Ingoro yawe ntagatifu,
Yeruzalemu bayihinduye amatongo.
Imirambo y’abagaragu bawe,
bayigaburiye ibisiga byo mu kirere;
imibiri y’abayoboke bawe,
bayigaburira inyamaswa zo ku gasozi.
Amaraso yabo bayamennye nk’umuvu w’amazi,
mu mpande zose za Yeruzalemu,
kandi nta wasigaye ngo abahambe.
Abaturanyi bacu baradutuka,
Mbese Uhoraho, uzarakara na ryari?
ishyari ryawe se rizakomeza rigurumane nk’umuriro?
Ntuduhore ibicumuro by’abasekuruza bacu,
udusanganize bwangu impuhwe zawe,
kuko tugeze ahaga!
Dutabare, Mana y’agakiza kacu,
turokore, maze utubabarire ibyaha byacu,
ugiriye izina ryawe.
[/wptab]
[end_wptabset]


text:
Umujyi wa Kigali wabonye umuyobozi mushya
Yanditswe na TWAGIRA WILSON
Madamu Rwakazina Marie Chantal, wahoze ari umukozi w’Ishami ry’Umuryango w’Abibumbye, yatorewe kuyobora Umujyi wa Kigali n’amajwi 146 mu gihe mugenzi we Henriette Murekatete bahatanye yagize amajwi umunani.
Uyu muyobozi mushya watowe ejo hashize tariki 25 Gicurasi 2018, asimbuye kuri uwo mwanya Nyamurinda Pascal uherutse kwegura ku mpamvu ze bwite.
Abajyanama 154 ni bo bari bagize inteko itora, basoje igikorwa cy’amatora nyiri izina, Perezida wa Komisiyo y’Amatora, Prof. Kalisa Mbanda, yatangaje ko Murekatete Henriette yagize amajwi umunani angana na 5.2%, na ho Rwakazina Marie Chantal agira 146 angana na 94.8%, aboneraho kwibutsa ko umuyobozi w’umugi aje akenewe, bityo amusaba guteza imbere imiyoborere, kuko ari yo izageza Umujyi wa Kigali aheza.
Perezida w’Urukiko Rukuru, Kaliwabo Munyantore Charles, wakiriye indahiro hamwe n’abandi bacamanza 5 bafatanyije, yibukije ko abajyanama barahiye, hamwe n’Umuyobozi w’Umujyi wa Kigali bujuje ibisabwa n’amategeko kugira ngo batangire inshingano zabo.
Yaboneyeho gusaba ubuyobozi bw’Umujyi wa Kigali gukomeza gukurikiza amategeko, ashima ko imanza zireba umujyi wa Kigali zagabanyutse cyane, asanga bikwiye gukomereza aho, ku buryo umwanya abaturage batakaza bajya mu nkiko bawubyaza umusaruro mu bindi bikorwa.
Umuyobozi mushya w’Umujyi wa Kigali Rwakazina Marie Chantal yavuze ko yiteguye gukoresha imbaraga ze n’ubumenyi afite kugira ngo hashyirwe mu bikorwa ibiteganywa muri gahunda y’igihugu y’imyaka irindwi n’igishushanyo mbonera cy’Umujyi wa Kigali mu buryo busubiza ibibazo by’abatuye Umugi bafite ubushobozi butandukanye.
Ati: “Ndabizeza ko nzakoresha ubushishozi n’ubumenyi mfite, maze mfatanye n’abandi bajyanama na nyobozi, duteza imbere isuku, hari no kongera amasite nyaburanga ashobora kongera umubare, no kureshya ba mukerarugendo basura umugi aho kugira ngo bage gusura ahandi.”
Minisitiri w’Ubutegetsi bw’igihugu Kaboneka Francis, yasabye Umuyobozi mushya w’Umujyi wa Kigali gufatanya na nyobozi ndetse n’abajyanama asanze mu kazi, no gufasha gutanga umuti w’ibibazo biri mu mugi birimo iby’imiturire n’ibindi.
Ati: “Mu byo asabwa kwihutira gushyiramo imbaraga ni ugufatanya n’abandi bagize ikipe gutanga umuti w’ibibazo by’imiturire aho abaturage batuye nabi ku misozi ku buryo byashyira ubuzima bwabo mu kaga, batura neza bijyanye n’igishushanyombonera. Ubu agiye kuba impuguke mu mirimo myinshi nk’umutekano, mu buzima, mu bikorwaremezo, mu bucuruzi, mu makoperative, kwirinda ibiza, mu mibereho myiza n’ibindi”.
Rwakazina Chantal watorewe kuyobora Umujyi wa Kigali, afite imyaka 45, arubatse, afite impamyabumenyi mu birebana n’iterambere ry’ubukungu yavanye muri kaminuza y’u Rwanda, aho yanigishije mu gihe k’imyaka 8, nyuma ajya gukora mu ishyirahamwe ry’uturere n’umujyi wa Kigali. Akaba yakoraga muri ONE UN ashinzwe ishami ry’iterambere.


text:
MINEDUC yasabye inzego z’uburezi gukurikirana imyigire y’abanyeshuri
Yanditswe na Mugisha Benigne
Minisiteri y’Uburezi (MINEDUC) irasaba inzego z’uburezi gukurikirana imyigire y’abanyeshuri, ikaba isaba ababyeyi bahagarariye abandi mu mashuri kuba hafi no kumenya uko abana biga mu rwego rwo kuzamura ikigero k’imitsindire.
Ibi ni ibyagarutsweho n’Umunyamabanga wa Leta muri Minisiteri y’Uburezi, Dr. Munyakazi Isaac, mu nama yahurije hamwe inzego z’uburezi mu Mujyi wa Kigali n’ababyeyi bahagarariye abandi mu mashuri.
Ati “Iyo ishuri rimaze imyaka itatu, ine, itanu abana batsindwa abantu bakabyakira gutyo bakabyemera, buriya si ishuri ritsindwa, ni bimwe mwabonye abana bagera mu mwaka wa 6 batazi kwandika izina rye, kandi ugasanga umuyobozi amaze muri iryo shuri imyaka 6, afite abarezi bahembwa, afite ibitabo ahabwa na REB, ariko umwana wiga muri icyo kigo umusaruro ukaba uw’uko ikigo yigamo gihora mu myaka itandatu ishize gihora kiri mu bigo bya nyuma mu Rwanda.”
Aha yasabye abayobozi b’amashuri kuva mu biro byabo bakajya kugenzura mu mashuri niba abana barimo kwiga, niba abarimu barimo kwigisha, no kureba niba abarimu bategura amasomo.
Yagiriye inama abayobozi b’amashuri kujya basura nibura abarimu babiri ku munsi, nyuma y’ibyumweru bibiri ngo yaba amenye uko abarimu bigisha, mu byumweru bibiri umuyobozi yaba amaze gusura abarimu be bose, andi masaha akaba ayo gukora imirimo yo mu biro.
Ati “Gusura abarimu babiri ku munsi, ukwezi kwarangira umwarimu wese uzi ikibazo afite, waba usuye umwarimu kabiri, ubwa mbere kumugira inama, ubwa kabiri kureba ko yikosoye, ibyo bibananiza iki?”
Dr. Munyakazi yanasabye abashinzwe uburezi ku rwego rw’imirenge, kugenzura ko buri muyobozi w’ishuri afite ingengabihe igaragaza uko asura abarimu ayobora.
Yasabye kandi abayobozi b’uburezi mu turere gukurikirana ko buri muyobozi w’ishuri afite ingengabihe yo gukurikirana uko abarezi bigisha akamenya buri mwarimu uko yigisha, n’uburyo yigisha, niba ananigisha yateguye.
Ati “Nta yandi mabwiriza tuzabandikira abibasaba, mbibabwiriye hano kandi nsabye abashinzwe kubikurikirana kumenya niba bikorwa, nimutabikora bizamenyekana kuko hari n’ishami rishinzwe igenzura muri Minisiteri y’Uburezi.”
Dr. Munyakazi avuga ko nihabaho ubufatanye bw’inzego zose zirebwa n’uburezi ndetse n’ababyeyi bakagenzura uko abana babo biga, ibibazo by’imitsindire mu mashuri bizagabanuka, bityo abanyeshuri bagatsinda neza kandi bakazamuka mu ntera babikwiye.


text:
Ngoma:Abarokotse Jenoside bagaragaza ko mu kwibuka hakazirikanwa n’abaroshywe mu mazi bibaruhura
Yanditswe na MANISHIMWE NOËL
Bamwe mu barokotse Jenoside yakorewe Abatutsi, bavuga ko kuba mu kwibuka Jenoside yakorewe Abatutsi mu mwaka 1994, hazirikanwa n’abishwe bakarohwa mu mazi, bibaruhura imitima.
Ni bimwe mu byagaragajwe na bamwe mu barokotse Jenoside yakorewe Abatutsi b’i Rukumberi, mu Karere ka Ngoma nyuma yuko gahunda zo kwibuka ku nshuro ya 24 Jenoside yakorewe Abatutsi mu 1994, ku itariki ya 22 Mata 2018, i Rukumberi byabanjirijwe n’igikorwa cyo kunamira no kwibuka abatutsi bishwe bakarohwa mu biyaga bya Mugesera, Sake na Birira n’umugezi w’Akagera, bikikije Umurenge wa Rukumberi.
Nk’uko bivugwa na Mukarwaka Angélique umwe mu barokotse Jenoside yakorewe Abatutsi w’i Rukumberi, agaragaza hari abatutsi benshi biciwe mu rufunzo rw’Akagera, abandi bakarohwa mu rufunzo, abandi imibiri yabo ikarohwa mu mazi.
Kuba Umurenge wa Rukumberi ukikijijwe n’ibiyaga bya Mugesera, Sake na Birira n’umugezi w’Akagera, ni bimwe mu bituma habarurwa ibihumbi by’abatutsi bagiye bicwa bakarohwa muri ayo mazi.
Kabandana Callixte, uyobora ihuriro ry’abarokotse Jenoside yakorewe Abatutsi, i Rukumberi, nyuma yo kunamira no gushyira indabo mu mugezi w’Akagera, ku kiraro kiri mu rugabano rw’uturere twa Bugesera na Ngoma, yabwiye Imvaho Nshya ko kwibuka, hakanazirikanwa abajugunywe mu mazi, biruhura imitima y’abafite ababo bishwe bakayarohwamo
Ati “Iki gikorwa cyo kwibuka abajugunywe mu mugezi w’Akagera, tugiha agaciro nk’abarokotse, kuko abenshi twagombye kuba twarajugunywemo. Hari benshi twari turi kumwe hano kuri ino misozi, bakaza bakajugunwamo. Iyo tugeze aha ngaha, tuhaha agaciro kuko tuhafata nk’urwibutso kuko aha hajugunywemo abantu bacu tutazabasha gushyingura.”
Akomeza agira ati “Iki gikorwa kiruhura imitima, nk’uko dushyira indabo ahari urwibutso ruruhukiyemo imibiri y’abacu, n’aha ngaha tuhafata nk’urwibutso rurimo abacu. Indabo dushyira muri aya mazi, akazitembana zinyibutsa amasura y’abange, ay’abavandimwe n’inshuti bajugunywe muri aka kagera.
Nongera kwibuka ubuzima twabanyemo, ariko cyane cyane ubuzima bubi, kuko hano nta bwo twahaboneye ubuzima bwiza.”
Mu murenge wa Rukumberi hafi y’ibiyaga bya Mugesera, Sake n’umugezi w’Akagera hagiye hashyirwa ibimenyetso bigaragaza amazina y’abamenyekanye ko bishwe muri Jenoside yakorewe Abatutsi bakajugunywa mu mazi.
Mu murenge wa Rukumberi, uretse ababarirwa mu bihumbi bazize Jenoside yakorewe Abatutsi bajugunywe mu mazi akikije uyu murenge, hari n’Urwibutso rushyinguyemo imibiri y’abasaga ibihumbi 40 bazize Jenoside yakorewe Abatutsi mu 1994.


text:
Uwitwa iri zina akunze kuba umunyabwenge, arakundwa kandi ni n’umukobwa uzi kugaragaza urukundo, bimwe bita ‘kuba romantique’. Azwiho gutekereza vuba kandi ibitekerezo byimbitse bitumutera gukomera.
Yirinda cyane imyitwarire yatuma atakaza amafaranga ye. Ni umunyampuhwe, akunda ibitabo byiza kandi yishimira ibihangano by’ubugeni, muri make akunda gukurikirana ibintu byiza byose mu buzima.
Gisèle akunze kurangwa no kwanga gutegekwa, ahubwo akishimira kubaho yigenga. Ni umukobwa wigirira icyizere iyo ari mu bandi, agafata imyanzuro ye bwite adahatirijwe n’abandi bantu.
Ni umuntu ukunze kwinjira mu bintu byose ndetse akagaragaza ko abizi. Akunze gukoresha ijambo “Ndabizi”. Mu mibanire ye n’abandi, Gisèle akunda kutavuga menshi, ndetse ntanasetswe n’ibintu byasekeje abandi.
Uburyo abonamo ibintu bituma benshi bamufata nk’aho arimo kubashyiraho cyangwa kubaryarya, ashaka ko bakora ibyo yifuza, ndetse akabivangira muri gahunda.
Gisèle akunze kuba umuntu ufite amarangamutima agoye cyane kuko ashobora kurakara no kwishima mu gihe kimwe. Ntabwo akunze kwiha intego zihambaye, ahubwo akunda kubona ibintu bihamye kandi byamaze gukorwa ndetse bihuye n’inshingano ze.
Mu muhamagaro we, Gisèle akunda kuba umwarimu, umufilozofe, umwanditsi, umubarankuru cyangwa umuganga uvura indwara zo mu mutwe akoresheje imiti cyangwa ubujyanama.
Bitewe n’uko akunze kugira ibitekerezo byinshi ndetse no guhangayika, bishobora kumutera kubura ibitotsi.


text:
-
- Bishimiye ubumenyi bungukiye mu mahugurwa
Ni amahugurwa yiswe ‘Gender in Peace Support Operations Train the Trainer Course', yatangiye ku itariki 20 Nzeri, akaba yasojwe ku ya 01 Ukwakira 2021, aho Abanyarwanda ari umunani muri 20 bayitabiriye.
Umuyobozi wa RPA, Col (Rtd) Jill Rutaremara, wasoje ayo mahugurwa ku mugaragaro, yashimiye Lata y'u Bwongereza yatanze inkunga y'amafaranga yose yakoreshehwe muri ayo mahugurwa, avuga ko n'ubwo arebana n'uburinganire ndetse n'ubwuzuzanye bw'ibitsina byombi, afite n'intego yo gutanga ubumenyi no guhugura abazageza ubumenyi bujyanye n'ihame ry'uburinganire ku bandi.
Col Rutaremara yavuze ko hari icyizere gikomeye ku bumenyi abahuguwe batahanye, ati “Iminsi bamaze aha bagaragaje ko bungutse byinshi, aho mu ntego zayo abantu bagomba kugira ubwo bumenyi ariko bakagira n'ubundi bubagira abarimu, babishyiraga no mu bikorwa berekana uko bazajya bigisha. Aba rero babonye aya mahugurwa turagira ngo muri Afurika bamenyekane nk'abantu bashobora guhugura muri iki gikorwa”.
-
- Abitabiriye amahugurwa babonye amasomo anyuranye ku buringanire
Arongera ati “Ni ukuvuga ngo aho bazajya bakenera Umunyarwanda ashobora kuva aha akagenda agatanga amahugurwa, Umunyakenya akagenda agatanga amahugurwa, ni ukubaka abantu bafite ubushobozi, si ukubyumva gusa ahubwo ubwo bumenyi bakaba bashobora kubugeza ku bandi. Icyo twishimiye ni uko havuyemo abantu bashobora guhugura abandi mu bintu by'ubwuzuzanye (Gender) cyangwa bakaba abajyanama muri byo”.
Col Rutaremara yavuze ko inyungu u Rwanda rukura muri aya mahugurwa, aho yemeza ko atuma ibyo u Rwanda rufite rubasha kubisangiza abandi, hakiyongeraho n'umubare munini w'Abanyarwanda bahabwa umwanya mu kuyitabira ibyo bigafasha igihugu kongera abahanga mu ngeri zinyuranye.
Ati “Impamvu aya mahugurwa bayazanye mu Rwanda, ni uko dufite ingero zifatika, amahugurwa ntabwo ari ukwiga mu ishuri gusa, bifasha n'abandi kugira icyo bigira ku mateka yacu, bakareba uburyo tuyasigasira, bareba n'amasomo twayavanyemo kugira ngo ibibi byayabayemo, cyane cyane ibijyanye na Jenoside yakorewe Abatutsi bitazongera kugaruka. Izindi nyungu, mwabonye ko abayitabiriye abenshi ari Abanyarwanda barimo aba Ofisiye muri RDF, muri RNP n'abasivile”.
Ayo mahugurwa yateguwe na RPA ku bufatanye n'ikigo cya British Peace Support Team, Africa (BPST-A, yashimishije cyane abayitabiriye, aho bemeza ko azabafasha gutanga umusanzu wabo mu kubungabunga amahoro, bubakira ku bwuzuzanye bukwiye kuranga abantu, bakabana neza kandi badahuje ibitsina.
Cpt Alice Ayuma Indimuli wo mu ngabo za Kenya, yagize ati “Nungukiye byinshi muri aya mahugurwa bijyanye n'ubwuzuzanye hagati y'ibitsina byombi, namenye uburyo bwinshi nakoresha nigisha abantu ku bijyanye na Gender, bizamfasha cyane mu kazi kanjye, cyane cyane mu duce dufite ibibazo binyuranye. Ngiye kubwira abantu ko Gender itareba abagore gusa nk'uko abantu bakunze kubyibeshyaho, ireba abantu bose”.
-
- Cpt Alice Ayuma Indimuli wo mu ngabo za Kenya yavuze ko ayo mahugurwa amwunguye byinshi
Rtd Major Martin Mpawenimana wahoze mu ngabo z'u Rwanda, avuga ko mu byo yungutse by'umwihariko ari uko abaye umwarimu wo kwigisha uburinganire bungana ku bagabo, ku bagore no ku bana.
Avuga kandi ko bungutse uburyo buzabafasha mu kwigisha abafite icyo kibazo aho ngo babonye ko abagore ari intumwa nziza yo kwifashisha mu gukemura ibibazo by'amakimbirane.
Ati “Guha uruhare abagore, bifasha cyane gukemura bimwe mu bibazo, kuko hari ibibazo bikemuka vuba kubera ko mu kubikemura hifashishijwe abantu bahuje, akaba ari we ushobora kumwegera akamwumva. Urugero nk'umugore wakorewe ihohoterwa rishingiye ku gitsina, kugira ngo uwo mugore cyangwa umukobwa umwegere, bisaba undi bahuje igitsina kuko babyumva kimwe kandi hari ibyo ashobora kumwereka, hari uburyo umugore ashobora kumukiza kurusha uko umugabo yabikora”.
Mu bandi bagize icyo bavuga kuri ayo mahugurwa, hari Dr Sally Wangamati wo mu gihugu cya Kenya, umwe mubarimu bari muri ayo mahugurwa, ubusanzwe akaba ari n'Umujyanama ku bijyanye n'ubwuzuzanye ndetse n'uburenganzira bwa muntu, aho yashimangiye ko abo bahuguwe bafitiwe icyizere mu kuziba icyuho cyagiye kigaragara mu bijyanye n'imyumvire ku bwuzuzanye.
Ashima cyane uburyo ayo mahugurwa yagenze, ati “Aya mahugurwa yagenze neza, abayitabiriye bitwaye neza kandi bagiye basangira imico inyuranye, bahuza indangagaciro z'ibihugu byabo.
Abagera kuri 11 muri bo bagiye bitabira ubutumwa bunyuranye bwo kugarura amahoro, muri aya mahugurwa asoje, abo bahawe umwanya wo gusangiza abandi ku bumenyi bafite bwagiye bubafasha gusoza neza ubutumwa boherejwemo, cyane cyane ubujyanye n'ubwuzuzanye bw'abadahuje ibitsina, umunsi rero aba bahuguwe boherejwe mu butumwa mu bihugu binyuranye bizaborohera kuko babibonyemo ubumenyi buhagije”.
-
- Bahuguwe mu gihe cy'iminsi 10
Nk'uko aya mahugurwa yatewe inkunga na Leta y'u Bwongereza, Mr Adam Drury wari uhagarariye icyo gihugu, Unashinzwe Politiki n'imiyoborere muri Ambasade y'Abongereza, yishimiye uburyo ayo mahugurwa yagenze, ashimira RPA yayateguye, anashima uburyo u Rwanda rwateye intambwe muri Politiki y'ubwuzuzanye ku mugore n'umugabo.
Avuga ko ayo mahugurwa yatewe inkunga n'u Bwongereza hari icyo azafasha, mu guhugura abaturage mu bihugu binyuranye, ku bijyanye n'ubwuzuzanye.
Ni amahugurwa yitabiriwe n'ibihugu bitandatu byo k'Umugabane wa Afurika, aribyo u Rwanda, Kenya, Zambiya, Nigeria, Ghana na Namibia.
source : https://ift.tt/3F8T0cR


text:
Kamonyi: Abantu batandatu bakurikiranyweho kunyereza umutungo
Urwego rw’Igihugu rw’Ubugenzacyaha (RIB) rwatangaje ko rwafunze abantu batandatu ari bo: Kubwimana Jean de Dieu, Umunyamabanga Nshingwabikorwa w’Umurenge wa Nyamiyaga, Bizimana Innocent, Umunyamabanga Nshingwabikorwa w’Akagari ka Mukinga, Niyonzima Jean Rene, Umubaruramari w’Umurenge wa Nyamiyaga, Ntirenganya Vedaste, umwarimu mu kigo cy’amashuri cya GS Ngoma, Mugenzi Jean Marie Vianney, umuyobozi w’ikigo cy’amashuri cya GS Mukinga na Mushoza Cyrille, rwiyemezamirimo.
Aba bose bakurikiranyweho kunyereza umutungo muri gahunda ya Leta yo kongera ibyumba by’amashuri mu Murenge wa Nyamiyaga, Akarere ka Kamonyi.
Ubu bafungiwe kuri sitasiyo ya RIB ya Gacurabwenge na Rukoma mu gihe hategurwa dosiye kugira ngo ishyikirizwe Ubushinzacyaha.
Ibitekerezo ( 4 )
Abantu bose banyereza umutungo wa Leta bajye bahanwa Reba nawe kwiba amafaranga akora ibikorwa remezo nkibyo babaye abayobozi banyuze mu ishuri biga batahakure,bicara kuntebe zitari nziza aho kugira ngo bafashe Leta gusigasira ibyo bicye biba bibonetse ngo twubake ibirambye bo bagahita bishyirira mumifuka,biteye agahinda rwose bajye biga kunyurwa,twese twanyuze mu ishuri ntaho batwigisha ubusambo niyo wibaga ikaramu ya mugenzi wawe warahanwaga
Amafaranga yo kongera ibyumba by’amashuri mu Rwanda hose yatanzwe na World Bank,bayanyereje ku bwinshi.Benshi batanze reports z’ibintu baguze nyamara ntabyo baguze,abandi bahanika ibiciro by’ibyo baguze.Kimwe n’abibye Sima n’ibindi bikoresho byo kubakisha.Kenshi bumvikanaga na ba Rwiyemezamirimo (entrepreneurs),Abacuruzi,ba Mayors na Gitifu,Abafundi,etc…Birababaje kubona abitwa abakristu nyamwinshi bakora ibyo Imana itubuza:Kwiba,Ruswa,Ubusambanyi,Amanyanga,Kubeshya,etc…Muli Matayo 7:13,14 ,Yezu yerekanye ko Abakristu nyakuli ari bacye.Abo nibo bonyine bazarokoka ku munsi w’imperuka bagahembwa ubuzima bw’iteka muli paradizo nkuko ijambo ry’Imana rivuga.
Leta izahe Abaturage ububasha bwo kujya Bitorera Ababayobora Cyane Cyane ba Gitifu b’imirenge n’utugari, birababaje kubashiriraho Umuyobozi ngo ni Gitifu ar’Isiha Rusahuzi, n’abandi baza ntacyo bamarira Abaturage badatanga Service nziza, bararya iby’imfubyi n’abapfakazi n’Abandi Bose batagira kurengera, Amakosa ya ba Gitifu amaze kuba menshyi, gutuka no guteshya Agaciro Abaturage, Leta nirengere Abaturage n’ibyabo
Ejo se ntibazaba bari kuyobora ahandi Kandi aba chaumeurs b’inyangamugayo buzuye mu gihugu ariko kuko batazwi bakigumira mu but chaumeurs bwabo Nyamara Abuba ibyo bashinzwe kurinda basimburanya akazi uko bishakiye


text:
RAB irashishikariza abahinzi kwitegura igihembwe cy’ihinga 22A
Yanditswe na NYIRANEZA JUDITH
Muri uyu Muhindo wa 2021 bigaragara ko imvura yatangiye kugwa Ikigo cy’Igihugu gishinzwe guteza imbere ubuhinzi n’ubworozi RAB kirashishikariza abahinzi gutegura neza igihembwe cy’ihinga 2022A
Abahinzi bakomeje kwitegura icyo gihembwe batunganya imirima bategura imbuto ndetse n’ifumbire kandi hari n’aho batangiye gutera imbuto bitewe n’ubwoko bwayo.
Amakuru Imvaho Nshya ikesha RAB ni uko muri iki gihembwe biteganyijwe ko mu Karere ka Huye hazahingwa umuceri ku buso bungana na Hegitari 2,728. Mu bishanga binyuranye abahinzi b’umuceri barangije gutera, kandi hakomeje ubukangurambaga bwo gushishikariza abataratera kubyihutisha.
Abahinzi b’imboga n’imbuto mu Karere ka Ngoma mu Mirenge ya Zaza na Mutenderi bafite akanyamuneza nyuma yo gukorerwa uburyo bushya bwo kuhira hifashishijwe imirasire y’izuba aho bwatumye umusaruro wabo utumbagira.
Zimwe mu nama abahinzi bagirwa na RAB harimo guhingira ku gihe, gutegura imirima neza, gutegura ifumbire y’imborera n’imvaruganda, kubakangurira kurwanya isuri bibanda ku gusasira ibihingwa nk’imbuto, ikawa, n’ibindi… Gucukura imiringoti, gutera ibiti bivangwa n’imyaka no guca amaterasi y’indinganire, bizafasha kutagunduka k’ubutaka maze umusaruro ukiyongera mu bwiza no mu bwinshi.


text:
Iyo utariye nta mutekano uba ufite – Lt. Gen. Musemakweli
Yanditswe na NIYONSENGA SCHADRACK
Umugaba Mukuru w’Ingabo z’u Rwanda zirwanira ku butaka, Lt Gen. Musemakweli Jacques, asanga gahunda y’ibikorwa by’Ingabo z’u Rwanda mu iterambere ry’Abaturage ari kimwe mu bigaragaza ko ziteguye gukomeza kubungabunga umutekano w’Abanyarwanda atari mu kurinda igihugu gusa, ahubwo no mu gufasha abaturage kubasha kwibeshaho neza no kubona ibyo barya, kuko utariye nta mutekano aba afite.
Ibi Lt Gen. Musemakweli yabigarutseho ubwo yari yitabiriye igikorwa cyo gutangiza ku mugaragaro Ibikorwa by’Ingabo z’u Rwanda mu iterambere ry’Abatuye Intara y’Amajyepfo, ejo hashize ku wa 23 Mata 2018, aho yasabye abatuye iyi ntara gukura amaboko mu mifuka bakitabira umurimo.
Iki gikorwa cyabereye mu karere ka Kamonyi mu gishanga cya Kavunja giherereye mu murenge wa Mugina, Akagari ka Mbati, Umudugudu wa Murambi, ahatangijwe ihingwa ry’ibitunguru muri icyo gishanga gihingwa na koperative yitwa “COALIKA”, kikaba gifite ubuso bwa hegitari 76.
Lt Gen. Musemakweli yagize ati “Umutekano urambye wagerwaho ari uko hari ibikorwa nk’ibi by’iterambere, iyo utariye nta mutekano uba ufite, nk’u Rwanda tuzi impamvu ubuhinzi n’ubworozi ari ngombwa cyane.
Aba basirikare mubona burya inshingano yabo ya mbere ikomeye ni ugukorera abaturage, nk’ingabo tuvuga make ariko ibikorwa bikiyongera. Namwe rero ntimuvuge menshi ahubwo nimukore, twabonye mufite itaka ryiza ariko muracyakora ibintu bya gakondo. Izo toni 100 z’ibigori zera muri iki gishanga turashaka ko ziyongera cyane ku buryo buri muntu wese bimugeraho”.
Minisitiri w’Ubuhinzi n’Ubworozi, Dr. Géraldine Mukeshimana na we wari witabiriye iki gikorwa, yibukije abahinzi ko bakwiye kujya bakurikiza inama zose bagirwa n’ubuyobozi, bakirinda uburangare n’amakimbirane ndetse n’ibindi byatuma batitabira umurimo ngo babashe kwiteza imbere.
Ati “Ibintu byinshi biba biri mu bushobozi bwanyu, uyu munsi icyo twaje kubafasha ni ukugira ngo tubunganire. Icyo tubasaba ni uko mwashyiramo imbaraga mu buhinzi no mu bworozi mukabasha kubyaza umusaruro ubutaka bwose budahinze.”
Minisitiri Mukeshimana yavuze ko mu mwaka washize mu Rwanda hose hahinzwe ubutaka bungana na hegitari ibihumbi 11, bikaba byaratanze umusaruro ushimishije, aboneraho gusaba abantu bose gukomereza kuri uwo mwitangirizwa bagakomeza kubyaza umusaruro ubutaka bwose.
Ibikorwa by’ingabo muri iyi gahunda yazo mu iterambere ry’abaturage harimo kubakira abaturege inzu no gusana izenda kugwa, ubuvuzi, uburezi, kubaka imihanda ndetse n’ibindi bikorwa bitandukanye bigamije kurushaho gukangurira abaturage kwitabira umurimo kugira ngo batere imbere ndetse bakanarushaho kwitabira gahunda za Leta zitandukanye.
Iki gishanga cya Kavunja abagihinga bavuga ko amazi yacyo akomoka ku kagezi kitwa Kavunja, akaba ari naho iryo zina rikomoka. Bavuga ko binyuze muri koperative yabo ifite abanyamuryango 591 babashije kubyaza umusaruro ushimishije iki gishanga, bahingamo ibigori bigasimburanya n’ibitunguru ari nabyo ingabo z’u Rwanda zabafashije gutera.


text:
Ni Nyampinga twamenye amakuru ko abakiri bato basigaye bagira amahirwe yo kuganirizwa ku byo bibaza cyanecyane bijyanye n’ubuzima bwabo bw’imyororokere. Tukibimenya twafashe urugendo twerekeza mu Karere ka Rwamagana aho twasanze Xaverine, umujyanama w’ubuzima, yicaranye n’abakobwa bari hagati y’imyaka 12 na 15, baganira bishimye. Ibibazo by’aba ba Ni Nyampinga byibandaga ku buzima bw’imyororokere, urukundo ndetse n’ibindi.
Xaverine afite imyaka 52, amaze imyaka 10 ari umujyanama w’ubuzima. Muri urwo rugendo yaje guhugurirwa kuganiriza abakobwa bari hagati y’imyaka 12 na 15 ibirebana n’ubuzima bw’imyororokere, urukundo n’ibindi. Ngo Xaverine agitangira kuganiriza aba bakobwa ntabwo byari bimworoheye kuko batinyaga kuvuga ku buzima bw’imyororokere cyangwa urukundo ariko uko yagendaga abaganiriza baje gutinyuka none babaye inshuti, ibi bikaba bituma ubu kuganira kuri izi ngingo bimworohera.
Mu kutuganiriza Xaverine yatubwiye ukuntu akunda kuganiriza abakobwa kuko bibafasha mu buzima bwabo. Yatubwiye urugero rw’umukobwa wari waratinye kubwira ababyeyi be ko yagiye mu mihango bituma abura ibikoresho by’isuku byo kwifashisha muri ibyo bihe. Uyu mukobwa kandi yaribwaga no mu nda agasiba ishuri abeshya iwabo ko ari inzoka zimurya. “Akimbwira ikibazo ke namubwiye namubwiye ko azajya anywa ibintu bishyushye kugira ngo agabanye uburibwe. Hanyuma negereye nyina ndabimubwira, amugurira ibikoresho. Nuko haciye igihe, umwana aza kunshimira numva ndishimye.”
Uwitwa Uwase yabajije impamvu akwiriye kumenya uko yakwita ku isuku igihe ari mu mihango. Xaverine mu kumusubiza yamubwiye ko kumenya uko yakwiyitaho byamufasha kwiga nta rwikekwe. Ati: “Iyo utikoreye isuku neza, wicara ukeka ko urimo kunukira abandi, cyangwa se ukeka ko wiyanduje. Rero kuba wikoreye isuku neza biguha kwiga ufite umutuzo. Naho uburyo bwo kuyikorera bwo ni ugukaraba neza byibura kabiri ku munsi, kandi ukibuka guhindura igikoresho cyawe k’isuku.”
Uwitwa Ngabire yabajije niba hari icyo bimumariye kumenya impamvu akumbura umuhungu bigana kandi badakundana. Xaverine yamubwiye ko kumenya impamvu yiyumva atyo ari ingenzi kuko bimufasha kumenya uko yitwara. Uwo Ni Nyampinga yabajije Xaverine ati: “None kubera iki ari ngombwa kumenya ubuzima bw’imyororokere n’urukundo muri rusange?” Undi yaramusubije ati: “Bibafasha kudatungurwa n’impinduka ziba ku mibiri yanyu kandi ari izo mpinduka ndetse n’ibyiyumviro bishya, byose ni ibisanzwe.” Yaje kongeraho ati: “Iyo abakobwa basobanukiwe impinduka zizababaho, bibafasha kunyura muri izo mpinduka n’ibyiyumviro ndetse bakanamenya uko bashobora gufata ibyemezo bikwiriye.” Yatanze urugero ati: “Iyo umukobwa afite amakuru ahagije, nta muntu ushobora kumubwira wenda ngo imibonano mpuzabitsina ikiza ibiheri byo mu maso.”
Yanakomeje avuga ko kugira aya makuru bifasha abakobwa kudatwara inda zitateguwe, kubera ko badatwarwa n’amarangamutima ngo babe bakora ibyo batatekereje. Ibyo byose bikabafasha kubaho baryohewe n’ubuzima. Asoza, yabwiye abakobwa muri rusange gutinyuka kubaza ibibazo ku buzima bw’imyororokere n’urukundo, ati: “Wabaza ababyeyi, abarezi, abajyanama b’ubuzima ndetse ukajya no ku kigo nderabuzima.”


text:
Mu gihe duhuye n’inzitizi mu mibereho yacu tukisanga mu buzima bugoye aho umuntu abona ko nta nzira, tujye tuzirikana ko n’ubwoko bw’Imana bwa Isirayeli bwigeze kwisanga mu gihe nk’icyo igihe bari bageze ku nyanja itukura ingabo za Farawo zibatuze kandi nta nzira bari kubona imbere.
Mu gihe isi ihanganye n’icyorezo cya Covid19, abizera Imana hari amasomo twakwigira ku Bisirayeli nyuma y’igitangaza cyo ku nyanja itukura.
Ijambo ry’Imana ni iry’iteka ryose ntabwo rijya rita agaciro, igihe cyose turikuramo amasomo yadufasha mu mibereho yacu ya buri munsi.
Ubuzima abatubanjirije babayemo nkuko tubisoma mu byanditswe byera burimo amasomo menshi yadufasha muri iki kinyejana cya 21 kigoye abatuye isi.
Turebye muri iyi minsi turimo ni ayahe masomo twakura ku buzima bwa Mose n’Abirayeli ubwo bisangaga nta byiringiro byo kubaho imbere y’inyanja itukura, inyuma ari ingabo za Farawo impande zose ari imisozi.
1. Imana izi icyo iri gukora.
Kuva: 13: 18 "Ahubwo Imana ibagendesha ibizigu ibacisha mu nzira inyura mu butayu ikajya ku nyanja itukura". Nubwo akenshi imikorere y’Imana iba itandukanye n’ubushake bw’umwana w’umuntu ndetse akenshi akaba atabyumva ntibibuza Imana gukora ibyo yagambiriye kuko yo iba ibona umusaruro uri nyuma y’icyo iri gukora.
2. Imana iyobora inzira zacu.
Kuva: 13: 21 "Uwiteka kumanywa yabagendaga imbere ari mu nkingi y’igicu ngo abayobore nijoro yabagendaga imbere ari mu nkingi y’umuriro ngo abamurikire babone uko bagenda ku manywa na nijoro." Imana ntiyakwemera ko tugenda twenyine. Inkingi y’umuriro n’igicu yasimbuwe n’ijambo ry’Imana n’Umwuka Wera. Biduha ubwenge bwo kumenya inzira tunyuramo.
3. Imana ifite ubushobozi bwo guhindura imitima y’abami ku bwacu.
Kuva: 14: 4 "Nanjye ndanangira umutima wa Farawo abakurikire. Nziheshereza icyubahiro kuri Farawo no ku ngabo ze zose Abanyegiputa bamenye yuko ndi Uwiteka." Imana ifite ibintu byose mu biganza byayo. Ishobora guhindura ibiri kuba ndetse n’imitima y’abakomeye ku bwacu.
4. Igihe tubona inzitizi imbere yacu Imana yo ibona amahirwe mashya.
Kuva: 14: 10 "Farawo abatuze, Abisirayeli bubura amaso babona Abanyegiputa bahuruye inyuma yabo baratinya cyane. Abisirayeli batakira Uwiteka." Ibintu byasaga n’ibyarangiye Abanyegiputa babahezeho, ariko Imana yari igifite umugambi. Imana irihariye.
5. Dufite guhitamo kureba ku bibazo cyangwa kugirira Imana icyizere.
Kuva: 14: 14 "Uwiteka ari bubarwanirire, namwe mwicecekere." Abisirayeli bari bafite ubwoba no gushidikanya ndetse babona urupfu imbere yabo, ariko Imana ntiyabyitaho ibasaba kuyumvira bagakora ibyo ibategetse.
6. Amasengesho ni ingenzi ariko hari ubwo Imana ivuga
ko ari "igihe cyo gukora".
Kuva: 14: 15 "Uwiteka abwira Mose ati ni iki gitumye untakira? Bwira Abisirayeli bakomeze bagende." Hari igihe twisanga ahantu hakomeye ariko Imana ikatwereka ibyemezo byiza twafata mu gihe gikwiye.
7. Imana ikora iby’imbaraga ariko irabanza ikareba kumvira kwacu.
Kuva: 14: 16 "Nawe umanike inkoni yawe, urambure ukuboko hejuru y’inyanja uyagabanye Abisirayeli bace mu nyanja hagati nko kubutaka." Ntabwo ari Imana yonyine yagabanyije inyanja ahubwo yabwiye Mose ngo agabanye inyanja agendeye ku itegeko ry’Imana. Imana yababwiye kwambukira ahumutse byabasabye gutegereza kugirango humuke. Ntabwo wategereza udafite kumvira muri wowe, kuko hari abari kwambuka hakiri ibyondo.
8. Ntabwo turi twenyine Imana iri hagati yacu n’abanzi bacu
Kuva: 14: 19 "Marayika w’Imana wajyaga imbere y’ingabo z’Abisirayeli arahava ajya inyuma yabo, na ya nkingi y’igicu iva imbere yabo ihagarara inyuma yabo." Imana yohereza Abamarayika bayo kuturwanirira no kuturinda. Igihe cyose dukwiye kugirira Imana icyizere cyuzuye.
9. Imana yacu ni Imana y’ibitangaza.
Kuva: 14: 31 "Abisirayeli babona ibikomeye Uwiteka yakoresheje imbaraga ze ku Banyegiputa ubwo bwoko butinya Uwiteka kandi bizera Uwiteka n’umugaragu we Mose."
Iyo Mana yagabanyije inyanja itukura ubwoko bwayo bukambukira ahumutse, ikongera ikagarura amazi Abanyegiputa bakarengerwa ni yo twiringiye. Iri mu ruhande rwacu muri iyi minsi igoye. Uko yari iri n’uyu munsi niko iri, uko yakoraga n’uyu munsi ni ko igikora kandi ni ko izahora iteka ryose. Tuyigirire icyizere.
[email protected]


text:
Gushyira mu byiciro amasosiyete akora ubwubatsi byakuyeho akajagari-RPPA
Yanditswe na Imvaho Nshya
Ikigo cy’Igihugu Gishinzwe Gutunganya Amasoko ya Leta (RPPA) nk’ikigo kigira inama Guverinoma ku byerekeranye n’amategeko ndetse n’amabwiriza agenga imitangire y’amasoko ya Leta, imigendekere myiza y’imitangire y’amasoko ya Leta hamwe n’imicungire y’ishyirwa mu bikorwa ryiza ry’amasezerano ba rwiyemezamirimo bagirana n’inzego za Leta, cyatangije igikorwa cyo gushyira mu byiciro ba rwiyemezamirimo bakora amasoko ajyanye n’imirimo y’ubwubatsi nk’imwe mu ngamba zo kugabanya inzitizi inzego za Leta zihura nazo igihe zitanga amasoko ajyanye n’imirimo (Procurement for works).
Mu bugenzuzi RPPA yakoze mu myaka itatu ishize mu nzego za Leta ku mitangire y’amasoko ndetse n’imicungire y’amasezerano, raporo zagaragaje ko hari ba barwiyemezamirimo badafite ubushobozi (amafaranga, abakozi n’ibikoresho) bagiye batsindira amasoko bakagorwa no kurangiza imirimo y’isoko bigatera ubukererwe, abandi bagata imirimo bakisanga mu madeni akabije y’amabanki, abandi bagakoresha abakozi bakabura ubushobozi bwo kubishyura.
Ikindi kandi raporo zagiye zigaragaza ko hari ba rwiyemezamirimo mu rwego rwo gushaka amasoko bagiye bapiganira amasoko ya Leta bakoresheje inyandiko zitavugisha ukuri (aha bakaba baratangaga ibyangombwa by’uko bakoze imirimo isa n’iyo, ibyangombwa by’abakozi batahawe nabo), ibi bikaba byaranabaviriyemo guhezwa na RPPA mu gupiganira amasoko ya Leta.
Ni muri urwo rwego rero guhera mu kwezi kwa karindwi mu mwaka wa 2015, RPPA yasohoye urutonde rwa mbere rwa ba rwiyemezamirimo bari batanze ibyangombwa byasabaga gushyirwa mu byiciro.
Madamu Béata Kamayirese, Umukozi ushinzwe ubugenzuzi muri RPPA (Monitoring Officer) yagize ati “Byakozwe mu rwego rwo gukumira ndetse no kugabanya ibyo bibazo byose kugira ngo byibuze ba rwiyemezamirimo bajye bapiganira amasoko ajyanye n’ubushobozi bafite.” Rwiyemezamirimo upiganira isoko akananirwa kurirangiza neza bigira ingaruka kuri we (igihe aciwe ibihano by’ubukerwe cyangwa ingwate yo kurangiza neza imirimo yatanze ifatiriwe), abo akoresha (iyo yananiwe kubishyura mu gihe) n’igihugu muri rusange.
Mu gutegura igitabo ngenderwaho mu gushyira ba rwiyemezamirimo mu byiciro hari hateganijwe ko ibyagombaga kugenderwaho ari ubushobozi bushingiye ku mafaranga no ku bushobozi tekiniki nk’abakozi, imirimo bagaragaza ko bigeze gukora isa n’iya “Domaine” basabiraga icyiciro (référence technique),
Hamaze gusuzumwa ibyangombwa byari byatanzwe na ba rwiyemezamirimo byagaraye ko ba rwiyemezamirimo bari bujuje ibisabwa bari bake cyane ibi bikaba bitari gutuma habaho ipiganwa, bituma bimwe mu byasabwaga bitarebwaho ariko RPPA ishishikariza abarebwa n’iki gikorwa kwiyubaka kugira ngo mu myaka iri imbere bazashyirwe mu byiciro harebwe ibyari byasabwe byose.
Ibisabwa by’ibikoresho n’iby’abakozi ntibyarebweho mu gushyira ba rwiyemezamirimo mu byiciro ahubwo harebwe ibikorwa rwiyemezamirimo yashyize mu bikorwa mu gihe cyahise (technical references), ari na byo byahitaga bigaragaza ibyiciro akwiriye.
Hejuru y’ibi, inyandiko ikubiyemo ibigenderwaho mu gushyira ba rwiyemezamirimo mu byiciro, ishimangira ko ibyiciro bidakuraho imitangire isanzwe y’amasoko ya Leta, kubera ko buri soko riba ari umwihariko (unique), bityo mu gihe hasabwe icyiciro hakaba hanasabwa ibindi bitewe n’imiterere y’isoko ndetse nicyo urwego rutanga isoko rushaka.
Gushyirwa mu byiciro byorohereje abapiganwa, RPPA na Leta
Ba rwiyemezamirimo bashyizwe mu byiciro ni abakora imirimo y’ubwubatsi, irimo ni ukubaka amazu, gukora amateme n’imihanda, gutunganya ibishanga no kuhira imyaka, kubaka ibikorwa byo gufata amazi (construction of embankments/dams) n’ibikorwa byo gukwirakwiza amazi meza (drinking water supply).
Abapiganirwa amasoko ya Leta bashyizwe mu byiciro bitandatu (A, B, C, D, E, F), uretse abo kubaka ibikorwa byo gufata amazi (construction of embankments/dams) bigarukira ku cyiciro cya E.
Icyiciro cya A kigaragaramo amasosiyete agaragaza uburambe mu mirimo isa n’isabirwa icyiciro byo mu rwego rwo hejuru, uwagihawe akazajya apiganira amasoko akomeye kandi Manini (arengeje miliyari 2); icyiciro cya F ni cyo cyiciro cyoroheje cy’abatangizi ndetse n’abamazebataragera ku bushobozi busabwa ku bindi byiciro.
Madamu Kamayirese yagaragaje ko nyuma yo gushyira mu byiciro ba rwiyemezamirimo hagaragaye impinduka zigaragara.
Ati “Hari ubwo ikigo cyatangaga isoko mu bapiganwe, hakabamo abatanga ibiciro biri hasi cyane (abnormal prices).Kubashyira mu byiciro bikaba byaratumye ba rwiyemezamirimo bapiganira isoko batanze ibiciro bikwiriye, cyane ko isoko ritangazwa ryahawe icyiciro kigenwa hashingiwe kuri “estimated cost” y’isoko ubwaryo.”
Madamu Laetitia Uwimpuhwe Umugenzuzi w’amasoko ya Leta muri RPPA (Procurement Auditor), na we yakomeje agira ati “ibyiciro byatumye hatongera kugaragara ba rwiyemezamirimo bavundira abandi aho byagaragaraga ko hari abapiganiraga amasoko yose amato n’amanini bityo ba rwiyemezamirimo bakivuka ntibabone uko bazamuka.
Mu gukurikirana ikoreshwa ry’ibyiciro, RPPA ikorana bya hafi n’inzego za Leta kugira ngo abahawe ibyiciro babone serivisi zinoze kandi inzira zo gutanga isoko zishyirwe mu bikorwa mu mucyo binyuze mu ishami rishinzwe ubugenzuzi (Monitoring and Audit Unit).
Hejuru y’ibi kandi uburyo ba rwiyemezamirimo bazamurwa mu byiciro nabwo buroroshye ndetse bunatuma n’ukizamuka bimworohera.
Aha twatanga urugero nko mu rwego rwo kubaka amazu, rwiyemezamirimo uri mu cyiciro cya nyuma aricyo “F” cy’abatangizi ndetse na barwiyemezamirimo sosiyete zabo zimaze igihe ariko nta mirimo bakoze (references techniques) yemerewe gupiganira amosoko atarenge miliyoni 100. Kujya mu cyiciro cya “E”, rwiyemezamirimo asabwa byibuze “reference” imwe ifite agaciro ka miliyoni 60, bivuze ko rero kuri rwiyemezamirimo uri muri “F” wakoze isoko rimwe rifite miliyoni 65 undi mwaka byamworohera kuzamuka.
Utarashyirwa mu cyiciro ntiyemererwa gupiganira amasoko ya Leta
Abemererwa gupiganirwa amasoko ya Leta ni abamaze kubona ibyiciro gusa. RPPA irasaba ba rwiyemezamirimo bifuza gupiganwa ku masoko ya Leta bose kwihutira gusaba ibyiciro bijyanye n’ubushobozi bwabo kandi bakizezwa ko mu gihe bateye imbere baba bemerewe kwandika basaba kuzamurwa mu ntera, bagasubizwa bidatinze.
Madamu Kamayirese Béata ati “Ba rwiyemezamirimo ntibagomba gushidikanya ku gushyirwa mu byiciro kubera ko bikorwa mu mucyo kandi RPPA ikora ibishoboka byose kugira ngo ubusabe igejejweho na ba rwiyemezamirimo busubizwe byihuse. Hejuru y’ibi nta rwiyemezamirimo upiganira amasoko ya Leta ajyanye n’imirimo wemerewe gupigana adafite icyiciro”. Sosiyete yemererwa gupiganwa igaragara ku rutonde rwasohotse ku rubuga rwa internet rwa RPPA (http://www.rppa.gov.rw/).
Madamu Laetitia Uwimpuhwe avuga ko imwe mu mbogamizi bahura na zo ari ba rwiyemezamirimo batarasobanukirwa neza n’uburyo ba rwiyemezamirimo bashyirwa mu byiciro ndetse n’amasoko baba bemerewe gupiganirwaho.
Ati “Mbere yo gushyirwa mu byiciro umuntu yashoboraga kuba afite isosiyete nini akaba yafata sosiyete iyo ari yo yose akayiha ikiraka cyo gukora imwe mu mirimo ku isoko afite (sous traitance). Nk’uko itegeko rigenga amasoko ya Leta uko ryavuguruwe kandi ryujujwe kugeza ubu riteganya ko udashobora gutanga imirimo irenze 20% by’isoko watsindiye, amabwiriza agenga uko ba rwiyemezamirimo bashyirwa mu byiciro ashimangira ko uwo uhaye iyo mirimo itarenze 20% nubundi aba agomba kuba yemerewe gupiganira isoko rifite agaciro gahwanye n’iyo 20%.
Nyuma yo guhabwa icyiciro, na none hari amasoko sosiyete iba yemerewe gupiganira n’andi itemerewe; ayo yemerewe ni amasoko yo mu cyiciro irimo n’ayo mu byiciro biribi munsi y’icyo irimo.
Ubuyobozi bwa RPPA burashimira imikoranire myiza bufitanye na ba rwiyemezamirimo ndetse n’inzego za Leta mu guharanira ko amasoko ajyanye n’imirimo atangwa neza kandi n’amasezerano ajyanye nayo akubahirizwa uko yateganijwe.
Hakomeje gushyirwa imbaraga mu guharanira ko abashyizwe mu byiciro bajya babona serivisi za RPPA byihuse hifashishijwe ikoranabuhanga mu masoko ya Leta (Umucyo E-procurement), cyane cyane mu korohereza amasosiyete agiye kwiyandikisha muri “E-procurement” ariko akaba Atari afite icyiciro aho iyo banyirayo babyemeye ahita yandikwa ahawe icyiciro cya nyuma, ndetse agahita ashishikarizwa kuzana inyandiko isaba icyiciro muri RPPA.
Ku bijyanye na ba rwiyemezamirimo bakora amasoko ya Leta ajyanye no gukora imirimo y’ubuhanga ijyanye n’inyigo no gukurikirana imirimo y’ubwubatsi bakaba nabo baratangiye gushyirwa mu byiciro ndetse urutonde rw’agatenganyo rw’abashyizwe mu byiciro ndetse n’abatarashyizwemo rukaba rugaragara kuri website ya RPPA, www.rppa.gov.rw .
RPPA ikaba ishishikariza ba rwiyemezamirimo bose batariyandikisha kuzana ibyangombwa bisabwa nkuko bigaragara kuri website yavuzwe haruguru bagahabwa ibyiciro.
Mu kurangiza, byagaragaye ko hari ba rwiyemezamirimo bibeshya mu byo bakora ndetse bakanahabwa amakuru atariyo, RPPA irasaba kujya bayibaza amakuru ajyanye n’igikorwa cyo kubashyira mu byiciro ndetse bakanasura cyane urubuga rwayo kugira ngo bajye bahorana amakuru yuzuye.